Praktické príklady súvisiace s aplikáciou zákona o ERP

Aktuálne od 1. januára 2018

Použité skratky:
zákon o ERP - zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady  č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov
ERP – elektronická registračná pokladnica
VRP – virtuálna registračná pokladnica
DKP – daňový kód pokladnice
SO – servisná organizácia

Otázka č. 1
Ktorá organizácia vykonáva certifikáciu pokladníc?

Certifikáciu pokladníc vykonáva Colný úrad Bratislava.

Otázka č. 2
Požaduje zákon o ERP, aby údaje, ktoré budú zobrazované na zobrazovacom zariadení boli všetky vytlačené na tlačiarni alebo postačuje, aby výstup z tlačiarne – pokladničný doklad mal len požadované zákonné náležitosti, nakoľko, napr.  v niektorých krajinách existuje požiadavka "čo na displeji to v tlači"?

Podľa § 4 ods. 2 písm. a) druhý bod zákona o ERP musí pokladnica zabezpečovať zhodu číselných údajov položiek cien a celkovej sumy platenej ceny na pokladničnom doklade, v prevádzkovej pamäti a na zobrazovacom zariadení pre zákazníka, t. j. nie všetkých údajov, tieto však musia byť podľa § 8  ods. 1   cit. zákona vytlačené na pokladničnom doklade; pokladničný doklad môže obsahovať aj ďalšie nepovinné údaje, napr. otváracie hodiny, poďakovanie za návštevu. 

Na zobrazovacom zariadení pre zákazníka sa môžu zobrazovať aj iné údaje, ako len číselné údaje položiek cien a celkovej sumy platenej ceny, pričom tieto nie sú  povinnými údajmi pokladničného dokladu. 

Otázka č. 3
Pri registrácii servisnej organizácie daňový úrad nechcel akceptovať uvedený predmet podnikania „opravy a údržba elektrických zariadení“ a trval na tom, že v živnostenskom oprávnení musí byť uvedený ako predmet podnikania „opravy a údržba elektronických registračných pokladníc“. Je takýto postup správny?

Ministerstvo vnútra SR podľa zákona č. 455/1991 Zb. o živnostenskom podnikaní (živnostenský zákon) v znení neskorších predpisov zverejnilo na svojej internetovej stránke zoznam odporúčaných označení najčastejšie používaných voľných živností a ich obsahové vymedzenie. Tento materiál však  nemá charakter záväzného zoznamu ohlasovacích voľných živností, z čoho vyplýva, že naďalej zostáva ponechaný právny stav, podľa ktorého môže záujemca o podnikanie na území SR uviesť aj iné označenie živnosti. Podmienkou je, aby pri tomto postupe bola dodržaná požiadavka určitosti a zrozumiteľnosti predmetu podnikania.

Vzhľadom na vyššie uvedené, uvádzanie predmetu podnikania v živnostenskom oprávnení, ako
-	opravy a údržba kancelárskych elektrických strojov a prístrojov,
-	opravy a údržba elektrických zariadení,
-	montáž a opravy kancelárskej techniky,
-	poskytovanie softvéru a poskytovanie služieb v oblasti výpočtovej techniky,
-	opravy a montáž výpočtovej techniky a im podobné, 
daňový úrad  na účely splnenia  podmienky pre zápis do registra servisných organizácií podľa § 5 ods. 1 písm. a)  zákona o ERP akceptuje. 

Otázka č. 4
Môže daňový úrad na účely registrácie servisnej organizácie uznať zmluvu z ktorej nie je zrejmé, že ide o servis ERP?

Ak  podnikateľ pri registrácii predloží zmluvu uzavretú s výrobcom alebo dovozcom alebo distribútorom pokladníc, ktorej predmetom nebude vykonávanie opráv a údržby pokladníc, je potrebné túto skutočnosť považovať za nesplnenie podmienky podľa § 5 ods. 1 písm. b) zákona o ERP.

Ak pôjde o zmluvu, z ktorej nebude zrejmé, že  je uzavretá s výrobcom alebo dovozcom alebo distribútorom pokladníc, daňový úrad vyzve fyzickú osobu alebo právnickú osobu, aby nedostatok v určenej lehote odstránila (napr. dodatkom k zmluve alebo novou zmluvou). 

Otázka č. 5
Môže daňový úrad vydať rozhodnutie o zápise do registra servisných organizácii aj na necertifikované pokladnice? 

Podľa § 4 ods. 1 písm. a) zákona o ERP podnikateľ na evidenciu tržieb môže používať len pokladnicu, na ktorú Colný úrad Bratislava vydal rozhodnutie o certifikácii.

Nadväzne na vyššie cit. skutočnosť, ako aj na to, že register vedený podľa § 6 ods. 8 zákona o ERP má slúžiť pre podnikateľov, ktorí majú povinnosť na účely evidencie tržieb evidovať prijaté platby na pokladnici, rozhodnutie o zápise do registra nemôže byť vydané na necertifikované pokladnice, tzn., že register môže obsahovať len typy pokladníc, na ktoré bolo vydané rozhodnutie o certifikácii.   

Otázka č. 6
Bude servisná organizácia zaregistrovaná, ak nepredloží pri registrácii kópiu zmluvy o vykonávaní opráv a údržby uzavretej s výrobcom?

Podľa § 6 ods. 1 zákona o ERP zápis do registra vykoná daňový úrad servisnej organizácie, ak fyzická osoba alebo právnická osoba uvedená v § 5 ods. 1 písm. a) okrem písomnej žiadosti  predloží aj kópiu zmluvy podľa § 5 ods. 1 písm. b). Vzhľadom na túto skutočnosť, nie je možné na registráciu servisnej organizácie akceptovať, že zmluva nie je uzavretá. 

Otázka č. 7
Je pravda, že povinnosť používania pokladnice sa vzťahuje len na podnikateľské subjekty? 

Podľa § 1 ods. 2 zákona o ERP povinnosť používať elektronickú registračnú pokladnicu sa vzťahuje na fyzickú osobu alebo právnickú osobu, ktorá na základe oprávnenia na podnikanie predáva tovar  alebo poskytuje službu podľa prílohy č. 1  tohto zákona. 

Z uvedeného vyplýva, že povinnosť používania pokladnice sa  vzťahuje na podnikateľov, ktorí súčasne spĺňajú tieto podmienky:
•	na základe oprávnenia na podnikanie (§ 2 ods. 2 Obchodného zákonníka) predávajú tovar alebo poskytujú službu podľa prílohy č. 1 cit. zákona, 
•	prijímajú úhradu v hotovosti alebo inými platobnými prostriedkami nahrádzajúcimi hotovosť.

Povinnosť používania pokladnice  sa vzťahuje aj na zahraničnú fyzickú osobu alebo právnickú osobu, ktorá na území Slovenskej republiky uskutočňuje predaj tovaru alebo poskytuje niektorú z vymedzených služieb. To znamená, že takýto podnikatelia musia aj v prípade príležitostných predajov, napr. vianočné trhy, jarmoky  pokladnicu používať. 
Pre úplnosť uvádzame, že ak je predajným miestom územie mimo Slovenskej republiky, je potrebné sa riadiť podľa právnych predpisov platných na tomto území, t. j. zákon sa na predaj tovaru alebo poskytovanie služieb na území mimo Slovenskej republiky nevzťahuje. Ak však predávajúci (napr. šofér) má elektronickú registračnú pokladnicu, túto môže použiť aj na území Českej republiky a vydať zákazníkovi za úhradu faktúry pokladničný doklad, pričom môže prijať aj českú menu.

Otázka č. 8
Môže byť podľa zákona o ERP vyhotovených v priebehu dňa aj viac denných uzávierok? 

Podľa z § 2 písm. za) zákona o ERP dennou uzávierkou je tlačový výstup obsahujúci údaje o denných súhrnných finančných operáciách týkajúcich sa predaja   tovaru alebo  poskytovania služby a podľa § 12 ods. 1 podnikateľ z údajov v prevádzkovej pamäti vyhotovuje dennú uzávierku, pričom  dennú uzávierku vyhotovuje len za dni, v ktorých mal tržbu. 

Z cit. ustanovení vyplýva, že  denná uzávierka môže byť vykonaná len raz za deň. V prípade, že  podnikateľ vykoná dennú uzávierku do 24 hodiny daného dňa a bude predávať tovar alebo poskytovať službu aj po vykonaní tejto dennej uzávierky,  tržby z vyhotovených pokladničných dokladov budú započítané do dennej uzávierky nasledujúceho dňa.

Z uvedeného vyplýva, že podľa zákona nie je možné akceptovať vyhotovenie viac ako jednej dennej uzávierky.
Vzhľadom na to, že pre niektoré prevádzky s nočnou alebo nepretržitou službou (napr. lekárne, reštauračné zariadenia, bary) povinnosť vykonávať len jednu dennú uzávierku, a to do 24. 00 hod. daného dňa  prináša problémy, je zákonom ustanovené, aby podnikatelia, ktorým takáto povinnosť nevyhovuje, mohli vykonávať dennú uzávierku kedykoľvek v priebehu dňa.  

Otázka č. 9
Musí byť fiskálna pamäť zabezpečená plombou a ak áno akou plombou, výrobcu alebo tou, ktorú si zaobstará od daňového riaditeľstva?

Zákon o ERP neustanovuje, že fiskálna pamäť musí byť zabezpečená plombou, ale ak sa výrobca rozhodne pre takéto zabezpečenie, môže ísť o plombu výrobcu. Pokiaľ ide o plombu podľa zákona o ERP, táto musí byť umiestnená v súlade s § 4 ods. 2 písm. b) pätnásty bod zákona o ERP.

Otázka č. 10
Musí sa podľa zákona o ERP zaznamenávať do fiskálnej pamäte aj doklad označený slovom „VKLAD"?

Pri riešení danej problematiky  je potrebné vychádzať : 
- z § 2 písm. f) zákona o ERP, t. j. definície fiskálnej pamäte, ktorou je technické zariadenie umožňujúce jednorazový a trvalý zápis údajov z dennej uzávierky, 
- z § 4 ods. 3 písm. b) zákona o ERP,  podľa ktorého fiskálna pamäť musí mať dostatočnú kapacitu na zápis a uchovanie údajov z denných uzávierok minimálne za obdobie piatich rokov a 
-  z § 4 ods. 4 zákona o ERP, ktorý presne ustanovuje, ktoré údaje musia byť vo fiskálnej pamäti zaznamenané, resp. zaznamenávané. 

S prihliadnutím na vyššie cit. ustanovenia a skutočnosť, že doklad označený slovom „VKLAD" je len dokladom, ktorý ovplyvní v danom okamihu výšku hotovosti uloženej v pokladnici a neovplyvní výšku tržieb zaznamenaných v pokladnici, nemusí byť takto  označený doklad zaznamenaný do fiskálnej pamäte. 

Údaje z dokladu označeného slovom „VKLAD" budú kontrolovateľné prostredníctvom kontrolného záznamu (§ 2 písm. z) zákona o ERP). Číslovanie takéhoto dokladu bude samostatné, t. j. nezávislé od číslovania pokladničného dokladu (§ 8 ods. 1 zákona o ERP). 

Pokiaľ ide o uvádzanie údajov na doklade označenom slovami „VKLAD", tieto sú ustanovené v § 8 ods. 2 zákona. Ako vyplýva z § 2 písm. i) a aj z § 4 ods. 2 písm. a) deviateho bodu zákona o ERP „VKLAD“ nie je prijatá tržba, a preto tento má byť uskutočňovaný len v mene platnej v Slovenskej republike a mena vkladu na cit. doklade môže byť uvedená ale nemusí.

Otázka č. 11
Môže podnikateľ, ktorý nemá stále predajné miesto, ale predáva tovar z pojazdnej predajne podľa zákona o ERP na evidenciu prijatých tržieb používať len jednu pokladnicu? 

Podľa § 3 ods. 4 zákona o ERP podnikateľ je povinný používať elektronickú registračnú pokladnicu alebo virtuálnu registračnú pokladnicu na všetkých predajných miestach. Podnikateľ je povinný umiestniť pokladnicu na predajnom mieste tak, aby  údaje na zobrazovacom zariadení pre zákazníka boli zákazníkovi čitateľné.	
Podľa § 13 ods. 1 zákona o ERP  podnikateľ je povinný viesť knihu elektronickej registračnej pokladnice. Kniha elektronickej registračnej pokladnice nemôže obsahovať iné údaje alebo záznamy, ako sú uvedené vo vzore. 
V knihe elektronickej registračnej pokladnice (príloha č. 3 k  zákonu o ERP) sa v rámci identifikačných údajov uvádza aj predajné miesto, ak je odlišné od sídla, ktoré je podnikateľ povinný podľa § 7 ods. 1 písm.  a) zákona o ERP vyplniť na účely pridelenia daňového kódu elektronickej registračnej pokladnice. Ak však nejde o trvalé miesto predaja, je toto možné charakterizovať ako pojazdnú ambulantnú predajňu, t. j. prevádzkovú jednotku s pohyblivým stanovišťom, resp. ako oficiálnu formu zásobovania v sídlach, bez vybudovanej stacionárnej siete maloobchodu, a preto ako predajné miesto sa v  knihe elektronickej registračnej pokladnice uvedie „prenosná pokladnica“. 
Z uvedeného vyplýva, že pri ambulantnom predaji je možné používať len jednu pokladnicu.

Obdobný postup sa uplatní aj v prípade, ak nejde o trvalé miesto predaja, ale ide o dve miesta, na ktorých dochádza k evidovaniu tržieb  v odlišnom čase; v takomto prípade  je možné používať jednu pokladnicu, pričom v knihe elektronickej registračnej pokladnice budú uvedené dve predajné miesta a takáto elektronická registračná pokladnica sa bude používať a označovať tiež ako prenosná.  

Otázka č. 12
Je povinnosť postupovať podľa zákona o ERP v prípade, ak ide o platbu vykonanú platobnou kartou cez internet a táto je prostredníctvom sprostredkovateľa posielaná na účet predávajúceho ?

Podľa § 2 písm. i)  zákona o ERP tržbou je platba prijatá  z predaja tovaru alebo z poskytovania služby na predajnom mieste v hotovosti  alebo inými platobnými prostriedkami  nahrádzajúcimi  hotovosť, najmä elektronickými platobnými prostriedkami alebo poukážkou oprávňujúcou na nákup tovaru alebo poskytnutie služby, pričom tržbou je aj platba prijatá ako preddavok a podľa písm. l) predajným miestom je miesto, kde sa prijíma tržba.

Podľa § 3 ods. 4 zákona o ERP podnikateľ je povinný používať pokladnicu  na všetkých predajných miestach, t. j. miestach kde sa prijíma tržba.

S prihliadnutím na skutočnosť, že platba platobnou kartou cez internet je prostredníctvom sprostredkovateľa posielaná na účet predávajúceho, nie je povinnosť takto prijaté tržby evidovať v elektronickej registračnej pokladnici alebo vo virtuálnej registračnej pokladnici.

Otázka č. 13
Je možné pri úhrade faktúry – pohľadávky vystaviť zákazníkovi iný ako pokladničný doklad? 

Zákon o ERP rieši problematiku evidencie prijatých  tržieb na pokladnici a ustanovuje, aké doklady má pokladnica vytlačiť a ako musia byť označené. 

Podľa § 8 ods. 1  zákona o ERP pokladničný doklad – fiskálny doklad musí obsahovať najmenej údaje uvedené v tomto ustanovení; takýto pokladničný doklad môže obsahovať aj nefiskálne riadky. Ak pokladničný doklad – fiskálny doklad bude takéto riadky obsahovať, bolo by vhodné, aby tieto boli vhodným spôsobom odlíšené od ostatných.  
         
Pri úhrade pohľadávky je potrebné prijatú tržbu evidovať v elektronickej registračnej pokladnici alebo vo virtuálnej registračnej pokladnici, a to s prihliadnutím na to, že v prípade uhradenia vystavenej faktúry (pohľadávky) dochádza následne k prijatiu tržby za predaj tovaru alebo poskytnutie služby. V takomto prípade podnikateľ k pohľadávke (vystavenej faktúre) vyhotoví pre zákazníka pokladničný doklad (§ 8 ods. 2 zákona o ERP).  Pri úhrade faktúry alebo jej časti (pohľadávky) sú ustanovené údaje, ktoré pokladničný doklad nesmie obsahovať (ide o údaje súvisiace s daňou z pridanej hodnoty).

Ak podnikateľovi podľa zákona o ERP vyplynula povinnosť používať pokladnicu, a tento sa rozhodne vystavovať faktúry, ktoré budú uhradené bezhotovostne, nemusí takto prijatú tržbu evidovať v pokladnici, t. j. pokladnicu nemusí mať.

Ak podnikateľovi podľa zákona o ERP nevyplynula povinnosť používať pokladnicu (napr. poskytuje službu, ktorá nie je ustanovená v prílohe č.1 zákona o ERP) a tento za poskytnutú službu vystaví faktúru, ktorá bude následne uhradená, t. j. príjme tržbu za úhradu pohľadávky, nie je povinný pri takejto úhrade používať pokladnicu. 

Ak sa však podnikateľ rozhodne vystaviť faktúru a táto bude uhradená bezhotovostne, nemusí takto prijatú tržbu evidovať v elektronickej registračnej pokladnici, t. j. elektronickú registračnú pokladnicu nemusí mať.

Podnikateľ nesmie prijať tržbu na základe iného ako pokladničného dokladu.

Otázka č. 14
Vzťahuje sa povinnosť postupovať podľa zákona o ERP aj na službu - parkovanie prostredníctvom automatov? 

Podľa § 3 ods. 2 písm. b) štvrtý bod zákona o ERP sa povinnosť evidovať tržbu na pokladnici  nevzťahuje na  služby  poskytované prostredníctvom predajných automatov.

Nadväzne na uvedené sa na služby ustanovené v prílohe č. 1 cit. zákona (3. Parkovacie služby) poskytované prostredníctvom parkovacích automatov (zariadení bez obsluhy) povinnosť evidencie tržieb podľa zákona o ERP nevzťahuje. 

Otázka č. 15
Kto môže vykonávať servis na pokladnice (môže to byť každá servisná organizácia, ktorá je zapísaná v registri servisných organizácií alebo len tá, ktorá je uvedená ako servisná organizácia v servisnej knihe)?

Podľa § 7 ods. 1 písm. a) štvrtý bod zákona o ERP v knihe elektronickej registračnej pokladnice musia  byť uvedené údaje o servisnej organizácii, ktorá pre podnikateľa vykonáva opravu a údržbu pokladnice, t. j. servis môže vykonávať len servisná organizácia, ktorá je zaregistrovaná v registri a zároveň zapísaná v knihe elektronickej registračnej pokladnice. V knihe elektronickej registračnej pokladnice môžu byť zapísané dve servisné organizácie.

Otázka č. 16
Ak servis môže vykonávať iba servisná organizácia, ktorá je zapísaná v knihe elektronickej registračnej pokladnice, ako sa bude postupovať v prípade, ak sa zákazník priamo obráti na inú servisnú organizáciu, ktorá nie je zapísaná v knihe elektronickej registračnej pokladnice (je potrebný súhlas servisnej organizácie, ktorá je zapísaná v knihe elektronickej registračnej pokladnice)?

Podnikateľ  má právo zmeniť servisnú organizáciu a zároveň má povinnosť túto skutočnosť zmeniť aj v knihe elektronickej registračnej pokladnice a  oznámiť ju daňovému úradu. Zákon o ERP neustanovuje, že by na zmenu servisnej organizácie musel byť súhlas predchádzajúcej servisnej organizácie. 

Otázka č. 17
Akým spôsobom má zákazník nahlasovať poruchu pokladnice a akým spôsobom to má evidovať servisná organizácia (48 hod. lehota na odstránenie poruchy), aby servisná organizácia nemohla byť postihnutá na základe tvrdenia podnikateľa, ktoré je nepravdivé, ak porucha nebola  nahlásená alebo zákazník odmietol zaplatiť servisnej organizácii za vycestovanie na miesto podnikania?

Podľa § 5 ods. 2 písm. a) zákona o ERP servisná organizácia je povinná zabezpečiť vykonanie opravy ERP do 48 hodín od nahlásenia jej poruchy alebo od odovzdania ERP do opravy. 

S prihliadnutím na uvedené, odporúčame uplatniť taký postup, ktorým  zákazník vie preukázať nahlásenie poruchy, napr. písomne alebo elektronicky. 

Pokiaľ ide o spôsob evidencie nahlásených porúch servisnej organizácii, táto skutočnosť je v kompetencii servisnej organizácie.

Otázka č. 18
Od akého času začne plynúť lehota 48 hod. na odstránenie poruchy pre servisnú organizáciu?  Je to od nahlásenia poruchy alebo od doručenia pokladnice do opravy - § 5 zákona o ERP? (Príklad zákazník je z Bratislavy a servisná organizácia je z Banskej Bystrice. Zákazník poruchu nahlási v piatok o 13.00 hod. Musí servisná organizácia vycestovať k zákazníkovi alebo môže požadovať od zákazníka doručenie a lehota začína plynúť až po doručení k servisnej organizácii a končí pri doručení zákazníkovi alebo končí doručením prepravnej spoločnosti)?

Podľa § 5 ods. 2 písm. a) zákona o ERP servisná organizácia je povinná zabezpečiť vykonanie opravy pokladnice do 48 hodín od nahlásenia jej poruchy alebo od odovzdania pokladnice do opravy; ak začiatok alebo koniec tejto lehoty pripadne na sobotu, nedeľu alebo deň pracovného pokoja,  jej plynutie sa začína počítať od najbližšieho nasledujúceho pracovného dňa a táto lehota končí najbližším nasledujúcim pracovným dňom. 

Príklad:
Zákazník v piatok o 13.00 hod. nahlási poruchu – lehota na opravu  48 hod. uplynutie v nedeľu o 13.00 hod., ale s prihliadnutím na to, že ide o nedeľu, plynutie lehoty sa začína počítať od najbližšieho nasledujúceho pracovného dňa (od pondelka) a táto lehota končí najbližším nasledujúcim pracovným dňom (utorkom). Obdobným spôsobom je potrebné aplikovať plynutie lehoty v prípade, ak pokladnicu je potrebné odovzdať do opravy. Pre úplnosť uvádzame, že podľa § 10 ods. 1 zákona o ERP podnikateľ v prípade poruchy pokladnice túto odovzdáva servisnej organizácii a nie prepravnej spoločnosti.  

Otázka č. 19
Ako to bude pri fiskálnych tlačiarňach, ktoré uvedie servisná organizácia do prevádzky, ale PC a SW už zákazník mal a boli inštalované  inou spoločnosťou, nesie servisná organizácia  zodpovednosť len za fiskálnu tlačiareň alebo nesie zodpovednosť za celok, t. j. fiskálnu tlačiareň, PC, SW aj keď ich nedodala?

Pri posúdení predmetnej otázky je potrebné vychádzať z nasledovných ustanovení zákona:
•	podľa § 2 písm. a) druhý bod zákona elektronickou registračnou pokladnicou je počítač s vlastným registračným programom a so samostatnou fiskálnou tlačiarňou a 
•	podľa  § 5 zákona servisná organizácia vykonáva opravu a údržbu elektronickej registračnej pokladnice.
Z uvedeného vyplýva, že servisná organizácia vykonáva servis pokladnice, nie iba fiskálnej tlačiarne, a to aj vzhľadom na to, že samotná fiskálna tlačiareň bez PC nie je funkčná.

Otázka č. 20
Ak je pokladnica na oprave v servisnej organizácii a sú vytlačené účtenky v tréningovom režime, musia sa odovzdať zákazníkovi alebo stačí vykonať dennú uzávierku a vykonať zápis do knihy elektronickej registračnej pokladnice s počtom vytlačených účteniek v tréningovom režime?

V tomto prípade odporúčame, aby servisnou organizáciou vytlačené účtenky v tréningovom režime boli  odovzdané zákazníkovi a tento, aby zabezpečil ich uchovanie podľa § 9 ods. 4 zákona o ERP. 

Do knihy elektronickej registračnej pokladnice sa  uvedené údaje nezaznamenávajú.

Otázka č. 21
Ak sa zákazník rozhodne zmeniť servisnú organizáciu, čo všetko musí vykonať zákazník, čo servisná organizácia a čo je na to potrebné?

Z pohľadu zákona o ERP pri zmene servisnej organizácie zo strany podnikateľa je potrebné, aby podnikateľ v knihe elektronickej registračnej pokladnice vykonal zmenu údajov o servisnej organizácii. Zároveň je podnikateľ povinný podľa § 13 ods. 3 zákona o ERP predložiť daňovému úradu knihu elektronickej registračnej pokladnice za účelom vykonania zmeny servisnej organizácie. Pre servisnú organizáciu v tomto smere nevyplývajú zo zákona o ERP žiadne povinnosti.        

Otázka č. 22
Ako vykonať zúčtovanie odberu použitia prevzatých plomb?

Zúčtovanie odberu a použitia prevzatých plomb vykoná servisná organizácia na  colnom úrade za prvý polrok najneskôr do 31. júla príslušného kalendárneho roka a za druhý polrok najneskôr do 31. januára nasledujúceho kalendárneho roka. Servisná organizácia v rámci zúčtovania odberu a použitia prevzatých plomb odovzdá  colnému úradu poškodené plomby alebo z  iného dôvodu nepoužiteľné plomby okrem plomb nenávratne zničených pri označovaní elektronickej registračnej pokladnice a plomb poškodených.

Ak servisná organizácia prestala vykonávať opravy a údržbu elektronických registračných pokladníc, vykoná zúčtovanie odberu a použitia prevzatých plomb na  colnom úrade do 30 dní od nadobudnutia právoplatnosti rozhodnutia daňového úradu o vyčiarknutí servisnej organizácie z registra. Servisná organizácia v rámci zúčtovania odberu a použitia prevzatých plomb odovzdá  colnému úradu poškodené plomby alebo z  iného dôvodu nepoužiteľné plomby okrem plomb nenávratne zničených pri označovaní elektronickej registračnej pokladnice a plomb poškodených.  

Zúčtovanie sa predkladá na dátovom médiu.

O zúčtovaní vypovedá nasledovná tabuľka:

Príklad zúčtovania odberu a použitia prevzatých plomb servisnou organizáciou
podľa § 16 ods. 7 zákona o ERP

	Rok 
2018	Rok 
2019	Rok 
2020	Rok 
2021
podnikateľ prestal vykonávať opravy a údržbu ERP	
a)	počet plomb zakúpených servisnou organizáciou (v danom roku) 	100	0	100	50	
b)	počiatočný stav nenalepených plomb z predchádzajúceho kalendárneho roku	0
	25
j) z r. 2013	0
j) z r. 2014	20
j) z r. 2015	
c)	celkový počet plomb  nalepených  na elektronické registračné pokladnice 
(nalepené na nové pokladnice +  vymenené z dôvodu poškodenia alebo servisného zásahu)	70
d)+e)+f)	10 
d)+e)+f)	60
d)+e)+f)	30
d)+e)+f)	
d)	počet  plomb nalepených na elektronické registračné pokladnice, ktoré boli uvedené do prevádzky	40	0	30	15	

e)	počet plomb  nalepených  na elektronické registračné pokladnice, po tom čo boli  nenávratne zničené pri servisnom zásahu
      (odtrhnuté z ERP v rámci zásahu SO)	10	5	15	10	
f)	počet plomb vymenených alebo doplnených podľa § 5 ods. 2 písm. d)    
     (SO zistila poškodenie plomby alebo chýbanie plomby a tieto musela vymeniť alebo doplniť) 	20	5	15	5	
g)	počet  plomb poškodených servisnou organizáciou a odovzdaných na zničenie podľa odseku 5	5	5	0	0	
h)	počet vrátených (nepoužitých) plomb určených na zničenie podľa odseku 6
	0	0	0	40
[a)+b)] - c)	
i)	počet stratených plomb s uvedením čísla série a poradového čísla stratenej plomby	0	10	20	0	
j)	konečný stav plomb	25
a)-c)-g)	0
b)-c)-g)-i)	20
[a)+b)]-[c)+i)]	0
[a)+b)]-[c)+h)]	
k)	čísla sérií a poradové čísla plomb, ktorými boli označené elektronické registračné pokladnice v členení podľa daňového kódu elektronickej registračnej pokladnice  s uvedením obchodného mena, sídla alebo miesta podnikania podnikateľa, predajného miesta, ak je odlišné od sídla alebo miesta podnikania a dátumy nalepenia plomb					

Otázka č. 23
Môže podnikateľ používať na evidenciu tržieb pokladnicu kúpenú na lízing?

Zákon o ERP neustanovuje spôsob obstarania  pokladnice, a preto je možné na účely cit. zákona používať pokladnicu obstaranú prostredníctvom finančného lízingu.   

Otázka č. 24
Je možné na doklade z pokladnice uviesť ako označenie služby, napr. oprava osobného auta  alebo kadernícke služby?

Podľa § 8 ods. 3  zákona o ERP  označenie tovaru alebo označenie služby musí byť vyjadrené tak, aby bolo možné predávaný tovar alebo  poskytovanú službu  jednoznačne určiť alebo pomenovať a odlíšiť od iného tovaru alebo inej služby, pričom sa môže uvádzať aj skrátený názov tovaru alebo služby.

U opráv osobných automobilov sa viaže označenie na cenník ponúkaných služieb alebo na pomenovanie úkonu, napr. umývanie motora, umývanie auta, výmena oleja, výmena blatníka, oprava motora, oprava karosérie, lakovanie, brúsenie, výmena sviečok, výmena chladiča, výmena výfuku, výmena svetla.  Ak zákazník žiada podrobnejší rozpis použitého materiálu pri poskytnutej oprave je postačujúce, ak sa takýto rozpis urobí, napr. na výdajke a táto sa priloží zákazníkovi k dokladu z elektronickej registračnej pokladnice.

U kaderníckych služieb sa viaže názov na cenník  ponúkaných služieb, napr. umývanie vlasov, strihanie, fúkanie,  holenie, trvalá, melír, farbenie a pod. 

Obdobný postup sa vzťahuje aj na iné druhy služieb.

Pre úplnosť uvádzame, že za správny názov tovaru alebo pomenovanie služby sa považuje aj použitie skratiek ako,  napr.  trv. peč., tat. omáč., vým. mot., umýv. vlasov  alebo podrobnejší názov, napr. pivo Bažant, banány, jablká, mrkva, horká čok., várová čok., práš. cukor, kyslá smot., cig. West, hov. mäso, slov. klobása,  biely jogurt, jogurt čuč.  a pod. 

Použitie skráteného alebo podrobnejšieho názvu záleží na rozhodnutí podnikateľa, resp. na technických možnostiach pokladnice. Pri používaní skráteného názvu, t. j. skratiek je však potrebné dbať na to, aby tovar alebo poskytnutá služba bola identifikovateľná. 

Označenie tovaru alebo služby  nemôže byť vyjadrené len číselným znakom alebo alfanumerickým kódom.  

Otázka č. 25
Ako sa podľa zákona o ERP majú na pokladničnom doklade uvádzať zľavy?

Podľa § 2 písm. p) zákona o ERP záporným obratom je súčet súm vrátení tovaru, záporných položiek evidovaných v  pokladnici a zliav poskytnutých pri predaji tovaru alebo pri poskytovaní služieb. 
Pri zľavách poskytovaných pri predaji tovaru alebo pri poskytovaní služby [§ 2 písm. p) tretí bod zákona o ERP] ide o  zľavy poskytované, napr. v rámci akcií podnikateľa, je potrebné vychádzať aj  z § 12 ods. 2 písm. p) zákona o ERP, podľa ktorého denná uzávierka obsahuje súčet poskytnutých zliav a ich počet, pričom zľavy sa uvádzajú v kumulatíve za daný deň. 

Otázka č. 26
Môže mať podnikateľ dve servisné organizácie?

Podľa § 7 ods. 1 písm. a) štvrtý bod zákona o ERP na účely pridelenia daňového kódu elektronickej registračnej pokladnice, predloží podnikateľ daňovému úradu knihu elektronickej registračnej pokladnice (§ 13) s vyplnenými identifikačnými údajmi o podnikateľovi, údajmi o elektronickej registračnej pokladnici a údajmi o servisnej organizácii, ktorá pre podnikateľa vykonáva opravu a údržbu elektronickej registračnej pokladnice. V knihe elektronickej registračnej pokladnice môžu byť zapísané dve servisné organizácie.

Skutočnosť, aby pre podnikateľa vykonávala opravu a údržbu viac ako jedna servisná organizácia, je však potrebné prehodnotiť z hľadiska povinností, ktoré vyplývajú pre servisné organizácie a v konečnom dôsledku potom aj vo vzťahu k tomu, ktorá servisná organizácia ponesie zodpovednosť za porušenie povinností vyplývajúcich pre servisné organizácie z cit. zákona. 

Otázka č. 27 
Ako má byť zaevidovaný preddavok v dennej uzávierke a ako doplatok?

Podľa § 2 písm. i) zákona o ERP tržbou je platba prijatá  z predaja tovaru alebo z poskytovania služby na predajnom mieste v hotovosti  alebo inými platobnými prostriedkami  nahrádzajúcimi  hotovosť, najmä elektronickými platobnými prostriedkami alebo poukážkou oprávňujúcou na nákup tovaru alebo poskytnutie služby; tržbou je aj platba prijatá ako preddavok.

Podľa § 8 ods. 1 zákona o ERP podnikateľ je povinný po zaevidovaní tržby, t. j. aj preddavku v elektronickej registračnej pokladnici bez zbytočného odkladu vydať kupujúcemu pokladničný doklad, pričom pokladničný doklad obsahuje najmenej údaje uvedené v tomto ustanovení.

Podľa § 12 ods. 1 zákona o ERP podnikateľ z údajov v prevádzkovej pamäti vyhotovuje dennú uzávierku a túto uzávierku podnikateľ vyhotovuje len za dni, v ktorých mal tržbu.

Z vyššie uvedených ustanovení vyplýva, že prijatý preddavok je zahrnutý do dennej uzávierky príslušného dňa a doplatok bude zahrnutý do dennej uzávierky prislúchajúcej dňu, kedy bol tento prijatý.

Otázka č. 28
Musí byť pokladnica uvedená do prevádzky priamo na predajnom mieste, alebo môže servisná organizácia vykonať povinné úkony v sídle servisnej organizácie a podnikateľ si takto pripravenú pokladnicu odvezie na predajné miesto a zapojí do el. siete?

Podľa § 7 ods. 4 zákona o ERP pokladnicu môže uvádzať do prevádzky len servisná organizácia. Servisná organizácia uvádza elektronickú registračnú pokladnicu do prevádzky zaznamenaním údajov uvedených v § 4 ods. 4 písm. a) do fiskálnej pamäte; túto skutočnosť servisná organizácia zaznamená do knihy elektronickej registračnej pokladnice s uvedením dátumu a času a záznam potvrdí odtlačkom pečiatky, ak ju servisná organizácia má vyhotovenú a podpisom fyzickej osoby, ktorá elektronickú registračnú pokladnicu uviedla do prevádzky s uvedením jej mena a priezviska. 

Podľa § 7 ods. 5 zákona o ERP pri uvedení elektronickej registračnej pokladnice do prevádzky a  po každom zásahu servisnej organizácie do elektronickej registračnej pokladnice, servisná organizácia označí elektronickú registračnú pokladnicu plombou na mieste určenom podľa § 4 ods. 2 písm. b) bodu 15; každý zásah do elektronickej registračnej pokladnice servisná organizácia zaznamená do knihy elektronickej registračnej pokladnice s uvedením dôvodu, dátumu a času zásahu a záznam potvrdí odtlačkom pečiatky, ak ju servisná organizácia má vyhotovenú a podpisom fyzickej osoby, ktorá zásah do elektronickej registračnej pokladnice vykonala s uvedením jej mena a priezviska. 

Z uvedených ustanovení nevyplýva, že by pokladnica musela byť uvedená do prevádzky priamo na predajnom mieste, t. j. môže byť uvedená do prevádzky aj u servisnej organizácie a podnikateľ si ju na predajnom mieste len zapojí do el. siete.

Otázka č. 29
Je možné s prihliadnutím na zmenu periodicity vykonávania povinnej údržby pokladnice, túto vykonať aj skôr?

Podľa § 4 ods. 2 písm. a) tretí bod zákona o ERP pokladnica musí okrem technických požiadaviek podľa odseku 1 písm. b) zabezpečovať  informovanie podnikateľa o potrebe vykonania povinnej údržby pokladnice po splnení technických podmienok určených výrobcom, pričom technické podmienky odsúhlasí v procese certifikácie akreditovaná osoba;  informovanie podnikateľa je zobrazované minimálne na displeji pokladnice tak, aby podnikateľ musel vždy po zapnutí pokladnice túto informáciu potvrdzovať až do vykonania povinnej údržby pokladnice servisnou organizáciou a pri prvom informovaní podnikateľa o potrebe vykonania povinnej údržby pokladnice v danom časovom intervale je vykonaný okamžitý zápis o dátume a čase tejto informácie do fiskálnej pamäte. 

Podľa § 4 ods. 7 zákona o ERP podnikateľ je povinný zabezpečiť vykonanie povinnej údržby pokladnice servisnou organizáciou najneskôr do piatich rokov od uvedenia pokladnice do prevádzky a následne najneskôr každých päť rokov od predchádzajúcej údržby. 

Z uvedeného vyplýva, že povinnú údržbu pokladnice je možné vykonať aj po roku, dvoch, ale najneskôr do  piatich rokov od jej uvedenia do prevádzky. 

Otázka č. 30
Je podnikateľ povinný evidovať na pokladnici aj tržby, ktoré sú prijaté bezhotovostným prevodom?

Podľa § 1 ods. 2 zákona o ERP,  zákon o ERP sa vzťahuje na fyzickú osobu alebo právnickú osobu, ktorá na základe oprávnenia na podnikanie predáva tovar  alebo poskytuje službu. 

Povinnosť používať elektronickú registračnú pokladnicu vzniká, ak fyzická osoba alebo právnická osoba na základe oprávnenia na podnikanie 
•	predáva tovar alebo poskytuje služby, ktoré sú taxatívne ustanovené v prílohe č. 1  zákona o ERP,
•	prijíma tržby, pričom tržbou je platba prijatá  z predaja tovaru alebo z poskytovania služby na predajnom mieste v hotovosti  alebo inými platobnými prostriedkami  nahrádzajúcimi  hotovosť, najmä elektronickými platobnými prostriedkami alebo poukážkou oprávňujúcou na nákup tovaru alebo poskytnutie služby; tržbou je aj platba prijatá ako preddavok.

Z uvedeného vyplýva, že tržby prijímané bezhotovostne – úhrada šekom, bankovým prevodom alebo cez internetbanking,  nepodliehajú povinnosti evidencie tržieb na pokladnici.  

Otázka č. 31
Je povinnosť podľa zákona o ERP pri prijatí tržby za predaj vstupeniek na hokejový alebo iný zápas, tieto evidovať na pokladnici?

Podľa prílohy č. 1 k zákonu o ERP sa povinnosť používať pokladnicu vzťahuje aj na predaj vstupeniek na hokejový zápas alebo iný zápas.  

Otázka č. 32
Musí sa používať pokladnica pri poskytovaní ubytovacích služieb?

Nadväzne na služby ustanovené v prílohe č. 1 cit. zákona o ERP sa na ubytovacie služby povinnosť evidencie prijatých tržieb vzťahuje. 

Otázka č. 33
Majú povinnosť používať pokladnicu lekári a zubári?

Vzhľadom na to, že činnosť „zubní lekári, resp. lekári“ sa v cit. prílohe č. 1 zákona nachádzajú, používať pokladnicu  je potrebné. 

Otázka č. 34
Je povinnosť používať pokladnicu za vodné a stočné?

S prihliadnutím na to, že činnosti „vodné (dodávka pitnej vody) a  stočné (služba za odvádzanie a odkanalizáciu vody)“ sa v  prílohe č. 1 zákona o ERP nenachádzajú, nie je povinnosť používať pokladnicu.

Otázka č. 35
Je povinnosť používať pokladnicu pri poskytovaní stavebných prác a pri výrobe stolárskych výrobkov na faktúru? 

Pokiaľ má podnikateľ oprávnenie iba na činnosť inštalácia, nie je povinný pri inštalácii dodaného výrobku používať pokladnicu. Pokiaľ však podnikateľ disponuje aj oprávnením na výrobu, napr. dverí, kuchynských liniek a pod. [31.02 Výroba kuchynského nábytku, 31.09 Výroba ostatného nábytku] alebo na obchodnú činnosť [maloobchodný predaj], je pri dodaní tovaru, ktorý inštaluje (t.j. pri predaji tohto tovaru) povinný použiť pokladnicu.

Otázka č. 36
Je povinnosť evidovať na pokladnici príjem z hracích automatov?

S prihliadnutím na prílohu č. 1 zákona o ERP, tržby získané z prevádzky hracích automatov nepodliehajú evidencii v pokladnici.  

Otázka č. 37
Kedy musí podnikateľ vykonať vklad do pokladnice?

Podľa § 3 ods. 3 zákona o ERP, ak podnikateľ vloží do elektronickej registračnej pokladnice  hotovosť okrem prijatej tržby, je povinný ju  bez zbytočného odkladu po jej vložení zaevidovať v elektronickej registračnej pokladnici a vytlačiť doklad označený slovom „VKLAD“ s údajmi ustanovenými v § 8 ods. 2 zákona.  

Z uvedeného vyplýva, že každý vklad hotovosti (napr. na vydávanie hotovosti zákazníkom, prijatý trinkgeld) do elektronickej registračnej pokladnice okrem prijatej tržby musí byť zaevidovaný v  pokladnici. Takýto postup sa však uplatňuje len vtedy, ak podnikateľ uvedený vklad uskutoční. Ak podnikateľ eviduje len prijaté tržby a vklad neuskutočnil, nemá dôvod na uplatnenie postupu podľa § 3 ods. 3 zákona .

S prihliadnutím na vyššie cit. ustanovenia a skutočnosť, že doklad označený slovom „VKLAD" je len dokladom, ktorý ovplyvní v danom okamihu výšku hotovosti uloženej v peňažnej zásuvke a neovplyvní výšku tržieb zaznamenaných v pokladnici, nemusí byť takto  označený doklad zaznamenaný v dennej uzávierke ani v prehľadovej uzávierke a ani v intervalovej uzávierke.

Ak podnikateľ nevložil v daný deň do peňažnej zásuvky nový vklad okrem prijatej tržby a v tejto zostal vklad po dennej uzávierke, t. j. z predchádzajúceho dňa, je povinný vyhotoviť doklad označený slovom „VKLAD". Ak tento vklad nebude zaznamenaný a nebude vyhotovený príslušný doklad dôjde k tomu, že podnikateľ bude mať v peňažnej zásuvke viac peňazí ako budú zaznamenané tržby, napr. na prehľadovej uzávierke, čo bude kontrolné orgány viesť k podozreniu, že podnikateľ predal tovar alebo poskytol službu a túto nezaevidoval v elektronickej registračnej pokladnici, t. j. došlo k pokusu o krátenie tržby.

Otázka č. 38
Musí podnikateľ, ktorý je zdravotne ťažko postihnutý pri predaji tovaru používať pokladnicu?

Podľa § 3 ods. 2 zákona o ERP povinnosť evidovať tržbu v elektronickej registračnej pokladnici sa nevzťahuje na predaj tovaru alebo poskytovanie služieb fyzickými osobami s ťažkým zdravotným postihnutím. 
Z uvedeného vyplýva, že fyzická osoba ŤZP alebo ŤZP-S pri predaji tovaru, resp. poskytovaní služby, nie je povinný prijaté tržby evidovať v pokladnici,  t. j. pokladnicu nemusí používať.  Na preukázanie uvedenej skutočnosti postačuje preukaz ťažko zdravotne postihnutého alebo preukaz ťažko zdravotne postihnutého so sprievodom. 
Táto výnimka sa vzťahuje výlučne na prípady, ak tržbu za predaný tovar  prijíma sám podnikateľ, ktorý je fyzickou osobou s ťažkým zdravotným postihnutím a držiteľom preukazu fyzickej osoby s ŤZP alebo ŤZPS alebo ak tržbu za predaný tovar prijíma jeho zamestnanec alebo iná osoba, ktorí musia byť taktiež fyzickou osobou s ťažkým zdravotným postihnutím a držiteľom preukazu fyzickej osoby s ŤZP alebo ŤZPS. Inými slovami, ak podnikateľ, ktorý je fyzickou osobou s ťažkým zdravotným postihnutím a držiteľom preukazu fyzickej osoby s ŤZP alebo ŤZPS, bude mať na predajnom mieste fyzickú osobu, ktorá nie je s ťažkým zdravotným postihnutím a držiteľom preukazu fyzickej osoby s ŤZP alebo ŤZPS, musí na evidenciu prijatých tržieb používať pokladnicu.

Výnimka sa vzťahuje na cudzincov len za podmienky, že im bol vydaný preukaz podľa § 16 zákona č. 447/2008 Z. z.

Otázka č. 39
Ako sa evidujú na pokladnici tržby prijaté za stravu hradenú zálohovou kartou, ktorú si stravník sám dobíja a ako pri platbe kartou, ktorá sa potom hradí formou zrážky zo mzdy?
Podľa § 2 písm. i) zákona o ERP tržbou je platba prijatá  z predaja tovaru alebo z poskytovania služby na predajnom mieste v hotovosti  alebo inými platobnými prostriedkami  nahrádzajúcimi  hotovosť, najmä elektronickými platobnými prostriedkami alebo poukážkou oprávňujúcou na nákup tovaru alebo poskytnutie služby; tržbou je aj platba prijatá ako preddavok.
S prihliadnutím na uvedené ustanovenie, uvedený, tzv. zálohový typ, pri ktorom si stravník vloží na kartu zálohu a z nej postupne čerpá, sa považuje za iný platobný prostriedok  nahrádzajúci  hotovosť.

Druhý typ, tzv. voľný účet, pri ktorom stravník za odobratú stravu prostredníctvom karty za príslušný mesiac hradí formou zrážky zo mzdy nenapĺňa podmienky vyššie uvedeného ustanovenia, t. j. v tomto prípade nejde o iný platobný prostriedok nahrádzajúci  hotovosť. 

Otázka č. 40
Ak podnikateľ nevyhotovil v priebehu dňa „NEPLATNÝ DOKLAD“, ako má byť táto skutočnosť vyznačená v dennej uzávierke?
Podľa § 12 ods. 2 zákona o ERP sú ustanovené povinné údaje dennej uzávierky. 
S prihliadnutím na skutočnosť, že pri niektorých povinných údajoch dennej uzávierky sú v danom dni hodnoty nulové, nie je v  rozpore so zákonom, ak na dennej uzávierke nebudú nulové údaje uvedené ani slovne, resp. slovné vyjadrenie bude uvedené  a pri ňom bude číslo 0,00, resp. nebude uvedené žiadne číslo. 
Otázka č. 41
Musí byť na pokladničnom doklade u fyzickej osoby uvedená adresa trvalého pobytu?

Podľa § 8 ods. 1 písm. i) zákona o ERP  pokladničný doklad obsahuje obchodné meno, sídlo alebo miesto podnikania podnikateľa a predajné miesto, ak je odlišné od  sídla alebo miesta podnikania.
Obchodným menom fyzickej osoby podľa § 9 ods. 1 zákona č. 513/1991 Z. z. Obchodný zákonník v znení neskorších predpisov je jej meno a priezvisko. Obchodné meno fyzickej osoby môže obsahovať dodatok odlišujúci osobu podnikateľa alebo druh podnikania.

Z uvedeného vyplýva, že zákon o ERP  neustanovuje uvedenie trvalého pobytu fyzickej osoby. Ak však podnikateľ predáva tovar, napr. vo svojom dome, v ktorom má trvalý pobyt a má tu zriadené predajné miesto, v tomto prípade sa môže stať, že na pokladničnom doklade bude uvedená adresa trvalého pobytu ako miesta podnikania alebo predajného miesta.

Otázka č. 42
Ak chce podnikateľ predať svoj majetok, napr. kancelársky nábytok, auto, musí v takomto prípade, ak príjme úhradu v hotovosti, túto zaevidovať v pokladnici? 

Predaj hnuteľného alebo nehnuteľného majetku nie je predmetom podnikateľskej činnosti podnikateľa, a preto nie je  povinnosť pri jeho predaji v hotovosti používať elektronickú registračnú pokladnicu. 

Otázka. č. 43
Je zákonom o ERP predpísané ako má byť uvádzaný na pokladničnom doklade základ dane z pridanej hodnoty, sadzba dane z pridanej hodnoty a výška dane z pridanej hodnoty?

V § 8 ods. 1 zákona o ERP sú ustanovené údaje, ktoré musí pokladničný doklad obsahovať. Okrem iného ide aj o údaje, ako sú základ dane z pridanej hodnoty sadzba dane z pridanej hodnoty, a výška dane z pridanej hodnoty. 

Akým spôsobom majú byť na pokladničnom doklade vyššie citované údaje uvedené, nie je cit. zákonom ustanovené, preto tieto môžu byť uvedené rôzne, napr., že pri jednotlivých tovarových položkách je priamo uvedená sadzba dane z pridanej hodnoty v číselnom vyjadrení „20%“ alebo formou, napr. písmena „A“ s tým, že musí byť jasné, že písmeno „A“ predstavuje sadzbu dane z pridanej hodnoty práve „20%“. Následne budú základ dane z pridanej hodnoty, sadzba dane z pridanej hodnoty a daň z pridanej hodnoty uvedené, napr. nasledovne:
I.
Sadzba			Základ			DPH
20,00 %			5,00			1,00
II.
A 20,00 %		5,00			1,00
Záverom je potrebné uviesť, že uvádzanie sadzby dane z pridanej hodnoty a iných údajov týkajúcich sa dane z pridanej hodnoty je potrebné na pokladničnom doklade uvádzať tak, aby tieto boli jednoznačné, bez ohľadu na to, akou formou sú vyjadrené.
Otázka č. 44
Aký postup je potrebné uplatniť v prípade, ak podnikateľ stratí knihu ERP a servisná organizácia pri zásahu do ERP nemôže do knihy ERP zapísať túto skutočnosť?

Podľa § 13 ods. 1 zákona o ERP podnikateľ je povinný viesť knihu elektronickej registračnej pokladnice. 
V knihe elektronickej registračnej pokladnice (príloha č. 3 k cit. zákonu) sa uvádzajú identifikačné údaje, záznamy daňového úradu (údaje o daňovom kóde pokladnice), záznamy podnikateľa a záznamy servisnej organizácie.  Vzhľadom na to, že zákon o ERP nerieši postup pri strate knihy elektronickej registračnej pokladnice a s prihliadnutím na obsah údajov knihy elektronickej registračnej pokladnice, si podnikateľ musí zaobstarať novú knihu elektronickej registračnej pokladnice, túto vyplniť a opätovne si dať na daňovom úrade potvrdiť pridelenie daňového kódu pokladnice (meniť daňový kód pokladnice nie je potrebné).  
Ak pri zásahu servisnej organizácie podnikateľ nemá k dispozícii knihu elektronickej registračnej pokladnice, t. j. nie je kam tento zásah zapísať odporúčame, aby servisná organizácia s podnikateľom spísala záznam (aký zásah bol vykonaný a kedy) a tento potom podnikateľ pripevnil do novej knihy elektronickej registračnej pokladnice alebo si záznam dal dodatočne do knihy elektronickej registračnej pokladnice zapísať a potvrdiť servisnou organizáciou.
Otázka č. 45
Je zákonom o ERP ustanovené, akým písmom majú byť údaje na pokladničnom doklade vytlačené?

Veľkosť písma, resp. jeho typ zákonom o ERP, nie sú ustanovené pre žiadne výstupy vyhotovené pokladnicou. 

Otázka č. 46
Čerpacia stanica Shell vydáva pri platbe kartou Shell card nedaňový doklad. Je takýto postup správny?

Podľa § 8 ods. 1 zákona o ERP podnikateľ je povinný po zaevidovaní tržby v elektronickej registračnej pokladnici bez zbytočného odkladu vydať kupujúcemu pokladničný doklad, ktorého povinné údaje sú uvedené v tomto ustanovení; pri úhrade faktúry musí obsahovať údaje uvedené v odseku 2.

Pri čerpaní  pohonných hmot na kartu Shell card v skutočnosti neplatíte, pretože platba za načerpané pohonné hmoty je následne fakturovaná a predpokladáme, že platba je na základe tejto faktúry vykonaná na bankový účet, t. j. bezhotovostne (v takomto prípade nie je povinnosť použiť elektronickú registračnú pokladnicu). 

Pokiaľ ide o vydávanie nefiskálnych (nedaňových) dokladov uvádzame, že s prihliadnutím na vyššie uvedené,  postup čerpacej stanice nie je v rozpore so zákonom o ERP.

Otázka č. 47
Je povinnosť používať pokladnicu pri poskytovaní poštových služieb?

Vzhľadom na to, že v prílohe č. 1 k zákonu o ERP „Poštové služby“ nie sú ustanovené, nie je povinnosť pri ich poskytovaní používať pokladnicu.

Podľa § 3 ods. 2 písm. a) šiesteho bodu zákona o ERP povinnosť evidovať tržbu v elektronickej registračnej pokladnici sa nevzťahuje na  predaj doplnkového tovaru  súvisiaceho  s poskytovaním poštových služieb (napr. papier, špagát). 
Otázka č. 48
Podnikateľ bude uskutočňovať internetový predaj tovaru za týchto podmienok: 
•	predaj tovaru sa bude uskutočňovať na území Slovenskej republiky, 
•	prevzatie tovaru zákazníkom sa bude vykonávať výlučne prostredníctvom prepravcov, nie v kamennej predajni,
•	úhrada za tovar bude vykonávaná
- v hotovosti odovzdaním prepravcovi (predaj na dobierku) alebo  
- bankovým prevodom na účet spoločnosti pred dodaním tovaru alebo 
- platobnou kartou cez web stránku spoločnosti pred dodaním tovaru,
•	reklamácia, resp. vrátenie tovaru sa bude uskutočňovať v kamennej predajni, pričom pri vrátení tovaru  bude zákazníkovi vrátená hotovosť alebo ak bude tovar zaslaný na poštovú adresu on-line obchodu, resp. sídla spoločnosti, tak pri oprávnenej reklamácii budú peniaze zaslané bezhotovostným prevodom.

Je podnikateľ povinný používať pokladnicu?

•	pri predaji na dobierku [§ 3 ods. 2 písm. a) piaty bod zákona o ERP] podnikateľ nie je povinný používať elektronickú registračnú pokladnicu, 
•	ak podnikateľ neprijíma tržby do elektronickej registračnej pokladnice, pri vrátení tovaru zákazníkom v kamennej predajni a následnom vyplatení hotovosti, nie je povinný použiť  elektronickú registračnú pokladnicu; rovnako ani pri bezhotovostnom vrátení finančných prostriedkov, 
•	pri vrátení tovaru zákazníkom v kamennej predajni a následnom vyplatení hotovosti, podnikateľ môže elektronickú registračnú pokladnicu použiť na báze dobrovoľnosti,  
•	ak vyplatenie hotovosti za vrátený tovar, ktorý bol zakúpený cez internet bude zaevidované v elektronickej registračnej pokladnici odporúčame, aby pokladničný doklad vydaný pri vrátení tovaru z dôvodu jednoznačnosti a zrozumiteľnosti obsahoval aj informáciu, že išlo o predaj cez internet. 

Otázka č. 49
Pri kontrole bola podnikateľovi uložená pokuta, pretože nezaevidoval v pokladnici vklad vo výške 10 €, ktorý nebol tržbou. Bol takýto postup správny?

Podľa § 3 ods. 3 zákona o ERP, ak podnikateľ vloží do elektronickej registračnej pokladnice  hotovosť okrem prijatej tržby, je povinný ju  bez zbytočného odkladu po jej vložení zaevidovať v elektronickej registračnej pokladnici a vytlačiť doklad označený slovom „VKLAD“ s údajmi ustanovenými v § 8 ods. 2 zákona o ERP.  

Podľa § 16a písm. h) zákona o ERP správneho deliktu sa dopustí ten, kto nezaeviduje v elektronickej registračnej pokladnici alebo vo virtuálnej registračnej pokladnici hotovosť podľa § 3 ods. 3, za čo mu bude podľa § 16b písm. b) zákona uložená  daňovým úradom alebo colným úradom pokuta od 100 do 3 300 eur, pričom pokutu za správny delikt podľa § 16a písm. h) daňový úrad alebo colný úrad neuloží, ak daňovým úradom alebo colným úradom zistená celková suma vloženej hotovosti v elektronickej registračnej pokladnici alebo vo virtuálnej registračnej pokladnici okrem prijatej tržby (§ 3 ods. 3) nepresiahne sumu 20 eur.

Z uvedeného jednoznačne vyplýva, že v  pokladnici sa eviduje „VKLAD“ a daňový úrad alebo colný úrad môže pokutou postihnúť len prípad, ak je v pokladnici hotovosť vyššia ako na prehľadovej uzávierke a táto presiahne sumu 20 eur.

Otázka č. 50
Môže podnikateľ prijať do elektronickej registračnej pokladnice hotovosť v sume 5 500 €? 

Podľa § 4 ods. 1 zákona č. 394/2012 Z. z. o obmedzení platieb v hotovosti zakazuje sa u podnikateľských subjektov vykonávať platbu v hotovosti, ktorej hodnota prevyšuje 5 000 eur, pričom platbou v hotovosti sa podľa § 2 rozumie odovzdanie bankoviek alebo mincí v hotovosti v mene euro alebo bankoviek alebo mincí v inej mene odovzdávajúcim a prijatie tejto hotovosti príjemcom.

Podľa § 2 písm. i) zákona o ERP tržbou je okrem iných spôsobov platba prijatá  z predaja tovaru alebo z poskytovania služby na predajnom mieste v hotovosti.

Z uvedených ustanovení vyplýva, že ak podnikateľ, ktorý má povinnosť pri predaji tovaru alebo pri poskytnutí služby používať pokladnicu, nadväzne na zákon č. 394/2012 Z. z. túto použije  len v prípade, že pôjde o výšku prijatej tržby v hotovosti, ktorá nepresiahne  5 000 eur, tzn, že nesmie prijať tržbu v hotovosti, ktorá presiahne 5 000 eur. 

Ak je platba v sume 5 500 eur prijatá bezhotovostne, neeviduje sa v  pokladnici, ale ak bude zaplatená platobnou kartou musí byť zaevidovaná v elektronickej registračnej pokladnici. 

Otázka č. 51
Na ktoré nové služby je povinnosť od 1. januára 2015 používať ERP?

Povinnosť používať ERP od 1. januára 2015 sa vzťahuje na tieto nové služby:
Podnikateľ, ktorý poskytuje služby uvedené v prílohe č. 1 pod kódmi  45. 20 Oprava a údržba motorových vozidiel, a to len pri oprave nákladných motorových vozidiel, 45. 40 Predaj, údržba a oprava motocyklov a ich dielov a príslušenstva, 49.32 Taxislužba, 55.10 Hotelové a podobné ubytovanie, 55.20 Turistické a iné krátkodobé ubytovanie, 55.30 Autokempingy, táboriská a miesta pre karavány, 55.90 Ostatné ubytovanie, 56.10 Reštauračné činnosti a mobilný predaj jedál, a to len pri poskytovaní školského stravovania, 65.11 Životné poistenie, 65.12 Neživotné poistenie, 69.10 Právne činnosti, 69.20 Účtovnícke a audítorské činnosti, vedenie účtovných kníh; daňové poradenstvo, 70.10 Vedenie firiem, 70.21 Služby v oblasti styku a komunikácie s verejnosťou, 70.22 Poradenské služby v oblasti podnikania a riadenia, 71.11 Architektonické činnosti, 71.12 Inžinierske činnosti a súvisiace technické poradenstvo, 71.20 Technické testovanie a analýzy, 73.11 Reklamné agentúry, 73.12 Predaj vysielacieho času, 73.20 Prieskum trhu a verejnej mienky, 74.10 Špecializované dizajnérske činnosti, 74.30 Prekladateľské a tlmočnícke činnosti, 75.00 Veterinárne činnosti, 78.10 Činnosti agentúr sprostredkujúcich zamestnania, 78.20 Činnosti agentúr sprostredkujúcich zamestnanie na dobu určitú, 78.30 Ostatné poskytovanie ľudských zdrojov, 79.11 Činnosti cestovných agentúr, 79.12 Činnosti cestovných kancelárií, 79.90 Ostatné rezervačné služby a súvisiace činnosti, 80.10 Súkromné bezpečnostné služby, 80.20 Služby spojené s prevádzkovaním bezpečnostných systémov, 80.30 Pátracie služby, 86.10 Činnosti nemocníc, 86.21 Činnosti všeobecnej lekárskej praxe, 86.22 Činnosti špeciálnej lekárskej praxe, 86.23 Zubná lekárska prax, 86.90 Ostatná zdravotná starostlivosť, 93.11 Prevádzka športových zariadení, s výnimkou prevádzky krytých a nekrytých kúpalísk, 93.12 Činnosti športových klubov, 95.11 Oprava počítačov a periférnych zariadení, 95.12 Oprava komunikačných zariadení, 95.21 Oprava spotrebnej elektroniky, 95.22 Oprava domácich zariadení a zariadení pre dom a záhradu, 95.23 Oprava obuvi a koženého tovaru, 95.24 Oprava nábytku a domácich zariadení, 95.25 Oprava hodín, hodiniek a šperkov, 95.29 Oprava iných osobných potrieb a potrieb pre domácnosti, 96.03 Pohrebné a súvisiace služby a 96.09 Ostatné osobné služby, a to len pri  opatrovateľských službách domácich zvierat, pri činnosti hotelov pre zvieratá, pri službách svadobných kancelárií a pri činnosti štúdií poskytujúcich tetovanie a piercing.  

Podnikateľ, ktorý je povinný pri vyššie uvedených službách začať používať ERP, musí začať ERP používať najneskôr od 1. apríla 2015. To znamená, že na obstaranie, registráciu a uvedenie pokladnice do prevádzky má časový limit od 1. januára 2015 do 30. marca 2015, t. j. najneskorší termín na začatie používania je 1. apríl 2015.

Otázka č. 52
Ak podnikateľ pri poskytovaní doplnených služieb nebude prijímať hotovosť, musí tiež mať zakúpenú ERP alebo VRP?

Používanie ERP alebo VRP je podmienené nasledovnými podmienkami, ktoré musia byť splnené súčasne:

Povinnosť sa vzťahuje na fyzickú osobu alebo právnickú osobu, ktorá 
•	na základe oprávnenia na podnikanie (§ 2 ods. 2 Obchodného zákonníka) predáva tovar  alebo poskytuje službu taxatívne ustanovenú v prílohe č. 1 zákona o ERP, pričom 
•	prijíma tržbu, ktorou je platba prijatá  z predaja tovaru alebo z poskytovania služby na predajnom mieste (mieste, kde sa prijíma tržba) v hotovosti  alebo inými platobnými prostriedkami  nahrádzajúcimi  hotovosť, najmä elektronickými platobnými prostriedkami alebo poukážkou oprávňujúcou na nákup tovaru alebo poskytnutie služby; tržbou je aj platba prijatá ako preddavok.

Z uvedeného vyplýva, že ak podnikateľ nebude prijímať tržby v hotovosti, alebo inými platobnými prostriedkami, nie je povinný si zaobstarať ERP alebo VRP.

Pre úplnosť uvádzame, že bezhotovostné prijímanie tržieb, t. j. prevodný príkaz v banke, internetbanking, úhrada poštovou poukážkou na účet podnikateľa nepodlieha povinnosti evidencie na ERP alebo VRP.

Otázka č. 53
Ako VRP funguje? 

Podľa zákona o ERP, VRP je služba zriadená Finančným riaditeľstvom SR komunikujúca prostredníctvom koncového zariadenia a poskytovaná výhradne prostredníctvom mobilných aplikácií, ktorých vlastníkom je finančné riaditeľstvo a klientského prostredia zriadeného finančným riaditeľstvom na svojom webovom sídle. Koncovým zariadením  sú napr. počítač, notebook, tablet, mobilný telefón a tlačiareň. K používaniu VRP bude na web stránke finančného riaditeľstva k dispozícii  príslušný manuál.

Používať je teda možné výhradne len VRP, ktorá je zriadená na webovom sídle finančného riaditeľstva.

VRP je v podstate zariadenie prepojené on-line systémom s informačnými systémami finančnej správy, a preto pre jej fungovanie je potrebné aj internetové pripojenie.

Pri používaní ERP je potrebné mať aj knihu ERP, takáto kniha pri používaní VRP neexistuje. 

Otázka č. 54
Odkedy môže podnikateľ používať VRP a čo je k tomu potrebné vykonať?

VRP sa používa od 1. apríla 2015.

VRP sa môže používať až po registrácii  na ktoromkoľvek daňovom úrade a po pridelení kódu VRP. K registrácii je potrebné predložiť písomnú žiadosť (vzor bude uverejnený na web stránke finančného riaditeľstva). Po zaregistrovaní daňový úrad odovzdá podnikateľovi prihlasovacie údaje, ktoré bude podnikateľ používať na prístup do VRP. Na jedno predajné miesto (napr. prevádzku, ambulanciu) môže byť vytvorených viac prístupov do VRP.

Otázka č. 55
Aké sú obmedzenia používania VRP?

Od 1. septembra 2017 obmedzenie používania VRP neexistuje, t. j. VRP môžu používať všetci podnikatelia bez akéhokoľvek obmedzenia.

Aj tí podnikatelia, ktorým bolo ukončené používanie VRP z titulu prekročenia pôvodného limitu 3 000 vydaných pokladničných dokladov za mesiac, môžu znovu začať používať VRP. 

Otázka č. 56
Musia lekári alebo taxikári používať len VRP?

Podnikatelia, ktorí poskytujú služby, ktoré boli s účinnosťou od 1. januára 2015 doplnené do prílohy č. 1 sa môžu rozhodnúť, či budú používať ERP alebo VRP. Podnikateľ si musí sám zvážiť a rozhodnúť, ktorý typ registračnej pokladnice bude pre neho najvhodnejší.

Výber ERP alebo VRP platí rovnako aj na podnikateľov, ktorí predávajú tovar alebo poskytujú doterajšie služby. 

Otázka č. 57
Ak má podnikateľ viac predajných miest, musí na všetkých používať len ERP alebo len VRP? 

Podnikateľ si môže vybrať na ktorom predajnom mieste bude používať ERP a na ktorom VRP, t. j. je možné, že bude používať oba druhy registračnej pokladnice.

Otázka č. 58
Aký postup je potrebný pre uvedenie ERP do prevádzky?

Podmienky a postup sú nasledovné:
•	vybrať a zakúpiť si certifikovanú ERP alebo počítač, ktorý je doplnený certifikovanou fiskálnou tlačiarňou (počítač môže byť aj ten, ktorý už podnikateľ používa)
•	zakúpiť si knihu ERP 
•	na web stránke finančného riaditeľstva si z registra servisných organizácií vybrať servisnú organizáciu, ktorá bude vykonávať servis jeho ERP
•	následne s vyplnenými identifikačnými údajmi v knihe ERP a fotokópiou rozhodnutia o certifikácii ERP alebo fiskálnej tlačiarne ísť na ktorýkoľvek daňový úrad a požiadať o pridelenie DKP 
•	po pridelení DKP, ERP uvádza do prevádzky SO.

Fotokópiu rozhodnutia o certifikácii  získa podnikateľ pri kúpe ERP alebo fiskálnej tlačiarne. Predávajúci je povinný mu fotokópiu rozhodnutia o certifikácii  s doplneným výrobným číslom ERP alebo výrobným číslom fiskálnej tlačiarne odovzdať. 

Otázka č. 59
Aké sú ďalšie povinnosti podnikateľa?

Ďalšie povinnosti podnikateľa , sú napr.:
•	zabezpečiť vykonanie povinnej údržby ERP každých päť rokov
•	ak dôjde k porušeniu plomby na ERP ohlásiť túto skutočnosť servisnej organizácii - používanie ERP, ktorá nie je zaplombovaná je zakázané používať
•	ERP umiestniť na každom predajnom mieste tak, aby údaje na zobrazovacom zariadení boli zákazníkovi čitateľné
•	na predajnom mieste umiestniť komunikačný kábel k ERP, ktorý slúži  daňovému úradu, colnému úradu, finančnému riaditeľstvu alebo kriminálnemu úradu finančnej správy na prepojenie ERP a počítača na účely kontroly a exportu kontrolných záznamov a obsahu fiskálnej pamäte a má umožniť cit. orgánom pripojiť sa k ERP prostredníctvom počítača; to neplatí, ak je pripojenie ERP k počítaču zabezpečené bezdrôtovou technológiou
•	pokladničný doklad vydať bezodkladne po jeho vyhotovení; iný doklad, napr. „NEPLATNÝ DOKLAD“, kópiu pokladničného dokladu nesmie odovzdať
•	označiť tovar alebo službu na pokladničnom doklade tak, aby toto označenie bolo jednoznačné a bolo možné odlíšiť tovar alebo službu od iného tovaru alebo inej služby, pričom sa môže uvádzať aj skrátený názov tovaru alebo služby
•	na každom predajnom mieste sprístupniť vyobrazenie pokladničného dokladu, ktorý vyhotovuje svojou ERP alebo VRP tak, aby toto bolo pre kupujúceho jednoznačné, prehľadné, zrozumiteľné, ľahko prístupné a dobre čitateľné;  na  vyobrazenom pokladničnom doklade sa musí zvýrazniť DKP, dátum, čas, celkovú sumu platenej ceny a ochranný znak
•	vytlačiť doklad označený slovom „VKLAD“, ak bude do ERP alebo VRP okrem prijatej tržby vložená iná hotovosť; môže ísť napr. o vklad hotovosti, ktorý bude vykonaný z dôvodu, aby v pokladnici bola hotovosť na vydávanie zákazníkovi
•	vyhotoviť  „NEPLATNÝ DOKLAD“, ktorý sa vyhotovuje v týchto prípadoch:
-	pri zaznamenávaní údajov v rámci skúšobnej prevádzky,
-	pri uvedení ERP do prevádzky a po jej oprave,
-	v rámci zaškolenia fyzickej osoby, ktorá bude evidovať tržby v ERP alebo
-	v rámci vyhotovovania ďalších iných dokladov, ktoré nie sú pokladničnými dokladmi a obsahujú informácie o cene tovaru alebo služby; toto sa nevzťahuje na doklady, ktoré budú vyhotovené pri predaji tovaru alebo pri poskytnutí služby, za ktoré bude tržba prijatá bezhotovostne.

Otázka č. 60
Aké uzávierky musí podnikateľ vyhotovovať, ak používa ERP a aké, ak používa VRP? 

Podľa zákona o ERP sa vyhotovuje denná uzávierka, intervalová a prehľadová uzávierka.

Dennú uzávierku podnikateľ vyhotovuje len za dni, v ktorých mal tržbu a vyhotovuje sa kedykoľvek  raz za deň. 

Na požiadanie  daňového úradu alebo colného úradu je podnikateľ povinný ihneď na predajnom mieste alebo v lehote určenej daňovým úradom alebo colným úradom vytlačiť intervalovú uzávierku alebo prehľadovú uzávierku a poskytnúť ju zamestnancom daňového úradu alebo colného úradu. 

Prehľadovú uzávierku si podnikateľ môže vyhotoviť aj pre svoje účely kedykoľvek v priebehu dňa. 

Intervalová uzávierka môže byť súhrnná alebo podrobná. Ak podnikateľ chce, napr. vedieť aké boli jeho tržby za príslušný mesiac v úhrne, dá si vyhotoviť súhrnnú mesačnú uzávierku. Ak chce vedieť aké boli jeho tržby za daný mesiac, pričom chce vedieť výšku jednotlivých položiek, napr. obrat, záporný obrat, kumulovaný obrat, storná a podobne, dá si vyhotoviť podrobnú intervalovú uzávierku. 

Pri používaní VRP nie je povinnosť vyhotovovať dennú uzávierku a prehľadovú alebo intervalovú uzávierku si podnikateľ môže vyhotoviť pre svoje potreby. Ak by podnikateľ potreboval vedieť údaje o denných tržbách, je možné dennú uzávierku vyhotoviť v rámci intervalovej uzávierky v rozsahu jedného dňa alebo, ak by potreboval mesačnú uzávierku, tak v rozsahu daného mesiaca.

Otázka č. 61
Aký postup musí podnikateľ uplatniť, ak dôjde k poruche ERP alebo výpadku VRP.

Ak podnikateľ nemôže použiť ERP pre závažný dôvod, okrem výpadku elektrického napájania alebo  internetového pripojenia, je povinný túto skutočnosť bez zbytočného odkladu nahlásiť servisnej organizácii, a zároveň bez zbytočného odkladu do knihy ERP zaznamená dôvod, dátum a čas akéhokoľvek prerušenia prevádzky ERP.  Podnikateľ do knihy ERP zaznamená  aj dátum a čas nahlásenia poruchy ERP servisnej organizácii a v prípade odovzdania ERP servisnej organizácii do opravy aj dátum a čas tohto odovzdania. Rovnako je potrebné do knihy ERP bez zbytočného odkladu zaznamenať dátum a čas opätovného začatia prevádzky ERP.    

Počas prerušenia prevádzky ERP alebo VRP je podnikateľ  povinný vyhotovovať paragón. Paragón sa vyhotovuje v dvoch vyhotoveniach, pričom originál paragónu bez zbytočného odkladu odovzdá zákazníkovi a kópiu si ponechá. Paragóny sa číslujú vzostupne bez prerušenia a obsahujú údaje ako pokladničný doklad okrem ochranného znaku, pričom ako DKP podnikateľ uvedie DKP, ktorej prevádzka je prerušená.  Náhradnú evidenciu formou paragónov podnikateľ uplatní  aj pri používaní VRP.

Údaje z vyhotovených paragónov je podnikateľ povinný zaevidovať v ERP alebo VRP, ktorej prevádzka  bola prerušená, najneskôr do desiatich kalendárnych dní po uplynutí mesiaca, v ktorom bola prevádzka ERP alebo VRP obnovená.  

Ak dôjde pri VRP k poruche koncového zariadenia (počítača, notebooku, tablet, mobilného telefónu, tlačiarne) je podnikateľ povinný obnoviť prevádzku tohto zariadenia do 48 hodín od vzniku poruchy alebo si do 48 hodín zaobstarať náhradné koncové zariadenie.

Otázka č. 62
Musia si pri používaní ERP alebo VRP nejaké doklady aj archivovať?

Pri používaní ERP je  povinnosť
•	uchovávať dátové médiá, na ktorých sú kontrolné záznamy a obsah fiskálnej pamäte do uplynutia lehoty na zánik práva vyrubiť daň alebo rozdiel dane (§ 69 zákona č. 563/2009 Z. z. v znení neskorších predpisov),
•	predložiť na požiadanie daňového úradu alebo colného úradu kontrolné záznamy v listinnej podobe alebo v elektronickej podobe v čitateľnom textovom formáte v ustanovenej lehote, 
•	predložiť na požiadanie daňového úradu alebo colného úradu obsah fiskálnej pamäte v elektronickej podobe za požadované obdobie,
•	používať také dátové média, u ktorých výrobca garantuje uchovanie údajov na nich uložených minimálne do uplynutia lehoty na zánik práva vyrubiť daň alebo rozdiel dane (§ 69 zákona č. 563/2009 Z. z. v znení neskorších predpisov),
•	uchovávať kópie paragónov, denné uzávierky, pokladničné doklady vyhotovené pri zaevidovaní paragónov do ERP, doklady označené slovami  „NEPLATNÝ DOKLAD“ chronologicky usporiadané po dobu piatich rokov od konca kalendárneho roka, v ktorom boli vyhotovené,
•	uchovávať doklad označený slovom „VKLAD“ počas dňa, v ktorom bol vyhotovený,
•	používať na vytlačenie tlačových výstupov pásku, na ktorej sa údaje uchovajú po dobu piatich rokov od konca kalendárneho roka, v ktorom boli vyhotovené.

Pri používaní VRP je povinnosť
•	uchovávať kópie paragónov, doklady označené slovami  „NEPLATNÝ DOKLAD“, pokladničné doklady vyhotovené pri zaevidovaní paragónov do VRP chronologicky usporiadané po dobu piatich rokov od konca kalendárneho roka, v ktorom boli vyhotovené,
•	uchovávať doklad označený slovom „VKLAD“ počas dňa, v ktorom bol vyhotovený,
•	používať na vytlačenie tlačových výstupov pásku, na ktorej sa údaje uchovajú po dobu piatich rokov od konca kalendárneho roka, v ktorom boli vyhotovené.

Otázka č. 63
Ako je zabezpečené on-line prepojenie ERP s informačnými systémami finančnej správy?

Podľa splnomocňovacieho ustanovenia zákona o ERP (§ 4 ods. 2 písm. b) devätnásty bod)  budú podmienky  on-line pripojenia ERP s informačnými systémami finančnej správy ustanovené všeobecne záväzným právnym predpisom (vyhláška MF SR č. 379/2014 Z. z.).

Podľa vyhlášky bude zatiaľ postačujúce, aby ERP bola len pripravená na to, aby sa v ďalšej etape (v budúcnosti) do nej mohlo pripojiť technické zariadenie, a to komunikačné zariadenie, ktoré bude v ďalšej fáze on-line pripojenia zabezpečovať prenos vybraných údajov z ERP do informačných systémov finančnej správy. Uvedené znamená, že ERP, ktoré budú uvádzané na trh od 1. januára 2015 nemusia byť ešte vybavené komunikačným zariadením. 

Podrobnejšie technické požiadavky zatiaľ nie sú vyšpecifikované a budú predmetom riešenia v ďalšej etape projektu on-line pripojenia ERP  s informačnými systémami finančnej správy.

Pre úplnosť ešte uvádzame, že ak výrobca, dovozca alebo distribútor ERP nebude mať od 1. januára 2015 do 31. marca 2015 certifikát, ktorý deklaruje splnenie požiadavky on-line pripojenia, vydá vyhlásenie, ktorým  deklaruje splnenie tejto požiadavky. Predajca ERP alebo fiskálnej  tlačiarne je  povinný odovzdať podnikateľovi pri ich kúpe kópiu tohto vyhlásenia, ktoré sa bude predkladať spolu s knihou ERP a fotokópiou certifikátu pri pridelení DKP.

Podnikatelia, ktorí už v súčasnosti používajú ERP, môžu túto používať aj naďalej s tým, že ak sa rozhodnú túto vymeniť za novú, musia si už obstarať a uviesť do prevádzky takú, ktorá spĺňa požiadavku on-line pripojenia. 

Otázka č. 64
Aký postup uplatňovať pri poskytovaní právnych služieb.

Služby označené v prílohe č. 1 pod kódom „69.10. Právne činnosti“ zahŕňajú činnosť advokátov, notárov a exekútorov.

Pri posúdení používania elektronickej registračnej pokladnice alebo virtuálnej registračnej pokladnice pri vyššie uvedených činnostiach je potrebné vychádzať z nasledovných ustanovení zákona o ERP:
-	§ 2 písm. i), podľa ktorého sa tržbou rozumie platba prijatá z predaja tovaru alebo z poskytovania služby na predajnom mieste v hotovosti alebo inými platobnými prostriedkami nahrádzajúcimi hotovosť, najmä elektronickými platobnými prostriedkami alebo poukážkou oprávňujúcou na nákup tovaru alebo poskytnutie služby, okrem platby prijatej bezhotovostne prevodom na účet podnikateľa; tržbou je aj platba prijatá ako preddavok, 
-	§ 3 ods. 1, podľa ktorého  je podnikateľ povinný evidovať tržbu v elektronickej registračnej pokladnici alebo vo virtuálnej registračnej pokladnici bez zbytočného odkladu po jej prijatí,
-	§ 8 ods. 1, podľa ktorého je podnikateľ povinný po zaevidovaní tržby v elektronickej registračnej pokladnici alebo vo virtuálnej registračnej pokladnici odovzdať kupujúcemu pokladničný doklad ihneď po jeho vytlačení v elektronickej registračnej pokladnici alebo vo virtuálnej registračnej pokladnici.

Pri poskytovaní: 
- činnosti exekútora podľa § 193 zákona NRSR č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov,
- právnych služieb (poskytovanie právnych rád, spisovanie listín o právnych úkonoch, spracúvanie právnych rozborov...) podľa § 1 ods. 2 zákona č. 583/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov,
- spisovania notárskych zápisníc o právnych úkonoch podľa § 46 a nasl. zákona SNR č. 323/1992 Zb. o notároch a notárskej činnosti (Notársky poriadok)
je povinnosť evidovať tržbu v elektronickej registračnej pokladnici alebo vo virtuálnej registračnej pokladnici bez zbytočného odkladu po jej prijatí a následne odovzdať kupujúcemu (klientovi) pokladničný doklad.

Poskytovatelia právnych služieb - advokáti, notári a súdni exekútori môžu mať v niektorých situáciách špecifické postavenie, kedy sa za určitých podmienok stávajú len platobným miestom, čo v praxi znamená, že prijaté peňažné prostriedky nepredstavujú tržbu - teda  platbu z poskytovania služby na predajnom mieste v hotovosti. 

V takýchto prípadoch majú poskytovatelia právnych služieb povinnosť evidovať tržbu v elektronickej registračnej pokladnici alebo vo virtuálnej registračnej pokladnici a odovzdať pokladničný doklad až potom, čo dôjde k vyčísleniu ich odmeny, ktorá je ich zdaniteľným príjmom, a ktorá je prijatá v hotovosti alebo iným spôsobom uvedeným v § 2 písm. h) zákona o ERP.  Ak táto odmena bude poskytovateľovi právnej služby prevedená na bankový účet, nie je potrebné ju v zmysle § 3 ods. 2 písm. c) zákona o ERP evidovať v elektronickej registračnej pokladnici alebo vo virtuálnej registračnej pokladnici. 

Príklad:
Súdny exekútor príjme peňažné prostriedky, ktoré predstavujú vymoženú sumu, ktorú je súdny exekútor v rámci exekučného konania povinný poukázať oprávnenému. V tejto sume môže byť zahrnutá aj odmena (trovy) súdneho exekútora, avšak v danom momente ešte nedošlo k jej vyčísleniu, a preto  nie je povinnosť použiť elektronickú registračnú pokladnicu alebo virtuálnu registračnú pokladnicu. Následne po vyčíslení odmeny, ktorá bola prijatá v hotovosti alebo iným spôsobom uvedeným v § 2 písm. h) zákona o ERP, súdny exekútor elektronickú registračnú pokladnicu alebo virtuálnu registračnú pokladnicu použije.

Ak dôjde zo strany exekútora k zaevidovaniu vyčíslenej odmeny do elektronickej registračnej pokladnice alebo do virtuálnej registračnej pokladnice a vyhotovený pokladničný doklad nie je možné na mieste odovzdať povinnému, zašle exekútor pokladničný doklad povinnému v rámci vyúčtovania exekučného konania podľa § 60 ods. 2 zákona NR SR č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov, podľa ktorého pred vrátením poverenia podľa odseku 1 písm. c) a e) je exekútor povinný zaslať účastníkom konania konečné vyúčtovanie exekučného konania, v ktorom uvedie najmä výšku vymoženej pohľadávky oprávneného, výšku vymožených trov oprávneného, výšku vymožených trov exekúcie exekútora  

Otázka č. 65
Ako čo najsprávnejšie uviesť názov tovaru alebo služby na pokladničnom doklade?

Viď otázku č. 24.
Pre názornosť uvádzame niektoré názvy tovarov alebo pomenovanie služieb 
Tovar 
•	v oblasti potravín, ovocia a zeleniny chlieb, pečivo, trvanlivé pečivo, pagáč, čokoláda, keksy, cukríky, zákusky, torta, káva, čaj, bonboniéra, kečup, horčica, olej, múka, cukor, ryža, koreniny, cestoviny, paštéta, ryža, vajíčka, soľ, majonéza, tvaroh, smotana, tatarská omáčka, syr, šunka, saláma, jogurt, mlieko, maslo, droždie, víno, pivo, liehoviny, nealko nápoje, ovocie, zelenina a pod. 
•	v oblasti textilu
košeľa, tričko, polokošeľa, blúzka, sako, vesta, nohavice, sukňa, sveter, šaty, ponožky, trenírky, nohavičky, slipy, látka, posteľná bielizeň, obrus, záclona, koberec, vankúš, paplón, podprsenka, plavky, a pod., 
•	v oblasti koženej galantérie a obuvi
kabelka, peňaženka, kufor, cestovná taška, manikúra, rukavice, opasok, ruksak, dámska obuv, pánska obuv, detská obuv, športová obuv, papuče, tenisky a pod.,  
•	v oblasti domácich potrieb
hrniec, šálka, pohár, tácka, váza, nôž, vidlička, naberačka, kôš, varecha, tanier, kávová súprava, vysávač, fön, mixér, varná keramika, gril, varič, príbor, žiarovka, panvica a pod.,  
•	v oblasti železiarstva
tesnenie, kladivo, skrutkovač, kliešte, pletivo, trubka, pílka, klince, skrutky, dláto, hoblík, spojovací materiál, matky, visiaci zámok, drôt a pod.,  
•	v oblasti textilnej galantérie
niť, ihla, stuha, guma, gombík, špendlíky, ihlice, háčik, vlna, zips, krajčírska krieda, centimeter, patenty a pod.,  
•	v oblasti drogérie
mydlo, krém, hrebeň, kefa, zubná kefka, zrkadlo, parfém, rúž, lak na nechty, špirála, spray, šampón, vata, vložky, holiaci krém, tužidlo, lak na vlasy, pracie prostriedky, čistiace prostriedky, farba, riedidlo, tmel, brúsny papier, štetka, sviečky, škrob a pod.,  
•	v oblasti papiernictva
pohľadnica, omaľovanka, list, baliaci papier, toaletný papier, pravítko, ceruzka, pero, zošit, atrament, tuha, blok, strúhadlo, hracie karty, kalendár, guma, fixky, obal, servítky, výkresy, ozdobné samolepky a pod.,  
•	v oblasti kvetinárstva
kvet v kvetináči, kvet rezaný, kvet umelý, hnojivo, zem, váza, kvetináč, v prípade predávania kytice sa môžu rozpísať jednotlivé kvety a ostatné náležitosti kytice alebo sa použije názov kytica, fontánka a pod.,  
•	u ostatných tovarov
cigarety zn. ..., cigary zn. ..., tabak, fajka, zápalky, zapaľovače, popolníky, fajčiarske potreby (papieriky, filtre, pohlcovače dymu), hygienické vreckovky, pánska ochrana, foto filmy, žiletky, monočlánky a pod.
  
Vhodné je uvedené názvy špecifikovať aj bližšie, napr. chlieb zem., chlieb pšen.-raž, mlieko polot., rožok grah., čokoláda mliečna, jogurt smot.,  košeľa kr. ruk., rukav. pán., peňaženka dám.   

Služby  
•	u opráv motorových  automobilov sa viaže názov na cenník ponúkaných služieb alebo na pomenovanie úkonu, napr. umývanie motora, umývanie auta, výmena oleja, výmena blatníka, oprava motora, oprava karosérie, lakovanie, brúsenie, výmena sviečok, výmena chladiča, výmena výfuku, výmena svetla a pod.,  
•	u verejného stravovania sa viaže názov na ponuku v jedálnom lístku, napr. vyprážaný syr, hranolky, obloha, šarišská misa pre dve osoby, bravčové mäso, ryža, šalát, palacinky s ovocím a šľahačkou, pstruh na ražni, obloha,  
•	u kaderníckych služieb sa viaže názov na cenník ponúkaných služieb, napr. umývanie vlasov, strihanie, fúkanie, holenie, trvalá, melír, farbenie a pod.   
•	v oblasti lekárskych služieb
Zákon o ERP neustanovuje, že pomenovanie, resp. názov poskytnutej služby musí byť totožný s názvoslovím cenníka  predloženého VÚC. Pre názornosť uvádzame niektoré možnosti ako uviesť názov poskytnutej služby - úkonu .
Vystavenie potvrdenia o zdravotnom stave podľa zdravotnej dokumentácie – vystav.potvr.o zdrav.stave
Vystavenie zdravotného preukazu – vystav.zdrav.preuk.
Vyšetrenie pacienta z iného obvodu – vyš.pac.ineho obv.
Príplatok za uprednostnenie v amb. vo vyhradených hod. schválený VÚC  - prednost.vyš.
Výpis zo zdravotnej dokumentácie pre úradné účely – výpis zo zdrav. dok.
Odber krvi na skúšku alkoholu na žiadosť pacienta alebo jeho zamestnávateľa – odber.krvi na alkohol
Punkcia malého kĺbu – punkcia záp.
Punkcia lymfatickej uzliny tenkou ihlou s aspiráciou – punkcia lym.uzliny
Vyšetrenie zdravotnej spôsobilosti na vedenie motorového vozidla – vyš. spôsob.na mot.voz.
Vyšetrenie zdravotnej spôsobilosti na prácu na vlastnú žiadosť - vyš.zdrav. spôsob. 
Vyšetrenie CRP – CRP vyš.
Vyšetrenie krvi (krvná skupina, HIV, alkohol) – vyš.krvi
Podanie 1 infúzie – infúzia
EKG vyšetrenie – EKG vyš. 
Jednoplôšková výplň zuba – 1-lôžk.výplň
Odstránenie koreňovej výplne – odstr.kor.výpl.
Odstránenie zubného kameňa – odstr.zub.kam.
Dvojplôšková amalgámová výplň zuba (,,tmavá výplň”) – amalg.výpl.
Dvojplôšková výplň zuba fotokompozitum (,,biela výplň”) – biela výpl.

Vzhľadom na to, že lekár má cenník pre pacientov zverejnený na prístupnom mieste, je možné zvážiť a uviesť aj na tomto cenníku, ako je príslušný úkon označený (vyjadrený)  na  pokladničnom doklade

Napríklad:

C E N N Í K	
Poskytnutá služba	Uvedenie služby na pokladničnom doklade	Cena (v eurách)	
Vystavenie potvrdenia o zdravotnom stave podľa zdravotnej dokumentácie	vystav.potvr.o zdrav.stave
	3	
Vystavenie zdravotného preukazu	vystav.zdrav.preuk.	5	
Vyšetrenie pacienta z iného obvodu	vyš.pac.ineho obv.	10	
Vyšetrenie CRP 
	CRP vyš.	30	
Vyšetrenie krvi (krvná skupina, HIV, alkohol) 
	vyš.krvi	15	
Podanie 1 infúzie 
	infúzia	20	
EKG vyšetrenie 
	EKG vyš. 	15	
Jednoplôšková výplň zuba 
	1-lôžk.výplň	40	
Odstránenie koreňovej výplne
	odstr.kor.vypl.
	14	
Odstránenie zubného kameňa 

	odstr.zub.kam	10	
Dvojplôšková amalgámová výplň zuba (,,tmavá výplň”) 
	amalg.výpl.	30	

Ak je v niektorých prípadoch obtiažne do ERP alebo VRP zaznamenať názvy tovaru alebo služby alebo jednotlivých úkonov, je možné zákazníkovi vystaviť faktúru, na ktorej budú podrobne rozpísané jednotlivé úkony a vyjadrená suma na zaplatenie, pričom na účel dodržania zákona o ERP podnikateľ uplatní na ERP alebo VRP postup úhrada faktúry  a vystaví pokladničný doklad podľa § 8 ods. 2 zákona o ERP – na tento účel je ERP alebo VRP nastavená a dokáže pracovať v režime  úhrada faktúry. 
Vyššie uvedené uvádzanie názvov tovarov alebo služieb, resp. úkonov sú len odporúčané, nie záväzné.

Otázka č. 66
Ako majú používať ERP alebo VRP taxikári?

Podľa zákona č. 56/2012 Z. z. o cestnej doprave v znení neskorších predpisov je vodič taxislužby povinný s účinnosťou od 1. januára 2014 používať taxameter, ktorý umožňuje cestujúcemu počas prepravy sledovať okamžitú cenu cestovného a ktorý vydáva potvrdenku o zaplatenom cestovnom, pričom taxameter nemusí mať vozidlo taxislužby použité na prepravu skupiny cestujúcich, ktorí zaplatili cestovné pred začatím prepravy alebo na obvyklých miestach na pravidelnej trase prepravy. 
Podľa zákona o ERP bola s účinnosťou od 1. januára 2015 najneskôr však od 1. apríla 2015 ustanovená pre taxislužbu povinnosť používať elektronickú registračnú pokladnicu alebo s účinnosťou od 1. apríla 2015 možnosť použiť virtuálnu registračnú pokladnicu.

S prihliadnutím na to, že taxislužba je povinná pri platbe od zákazníka vyhotoviť a tomuto zákazníkovi odovzdať potvrdenie o zaplatenom cestovnom z taxametra, bolo novelou zákona o ERP ustanovené, že podnikateľ, ktorý poskytuje taxislužbu, je povinný do virtuálnej registračnej pokladnice zaevidovať len celkovú sumu platenej ceny a nemusí zákazníkovi vydať pokladničný doklad z tejto pokladnice.   Tento postup platí len pri používaní virtuálnej registračnej pokladnice.
Ak sa podnikateľ rozhodne používať klasickú elektronickú registračnú pokladnicu, musí uplatňovať postup podľa zákona o ERP v plnom rozsahu.

Zákon o ERP nerozlišuje o aký druh taxislužby ide (paušálna taxislužba alebo taxislužba, ktorá nemusí mať taxameter), t. j. evidencia prijatých tržieb sa vzťahuje rovnako na všetky spôsoby poskytovania taxislužby, pričom podnikateľ poskytujúci taxislužbu sa môže rozhodnúť, ktorú pokladnicu bude používať (elektronickú registračnú pokladnicu alebo virtuálnu registračnú pokladnicu). 

Z vyššie uvedeného vyplýva, že taxameter nenahrádza elektronickú registračnú pokladnicu alebo virtuálnu registračnú pokladnicu, resp. nemá nič s citovanými pokladnicami spoločné.

Pokiaľ ide o paušálne poskytovanie taxislužieb, podnikateľ by mal mať na každom predajnom mieste (v každom vozidle) elektronickú registračnú pokladnicu alebo virtuálnu registračnú pokladnicu. Vzhľadom na to, že paušálne poskytovanie taxislužieb možno klasifikovať ako službu s presne určenou cenou, je v tomto prípade možné vopred zaevidovať tržbu za túto službu v elektronickej registračnej pokladnici, napr. v centrále a vyhotovený pokladničný doklad odovzdať zákazníkovi. Zároveň je však potrebné zvážiť takýto postup v prípade, ak sa zákazník rozhodne službu zrušiť, pretože v takomto prípade je potrebné vystaviť pokladničný doklad o vrátení platby za vrátený tovar a tento v zmysle § 8 ods. 4 zákona o ERP odovzdať zákazníkovi.

Otázka č. 67
Ako má podnikateľ oznámiť, že nemusí používať pokladnicu?

Podnikateľ, na ktorého sa nevzťahuje povinnosť evidovať tržbu, je povinný na každom predajnom mieste sprístupniť oznámenie, v ktorom uvedie, že nie je podľa zákona povinný používať elektronickú registračnú pokladnicu alebo virtuálnu registračnú pokladnicu. Oznámenie má byť pre kupujúceho jednoznačné, zrozumiteľné, ľahko prístupné a dobre čitateľné. Ak podnikateľ nemá povinnosť používať elektronickú registračnú pokladnicu alebo virtuálnu registračnú pokladnicu pretože je osobou s ťažkým zdravotným postihnutím, je povinný mať na predajnom mieste na účely kontroly preukaz fyzickej osoby s ŤZP alebo preukaz fyzickej osoby s ŤZPS alebo  úradne osvedčenú fotokópiu týchto preukazov.

Forma oznámenia zákonom ustanovená nie je a je na podnikateľovi, akú formu si zvolí. V oznámení podnikateľ uvedie, že napr.  neposkytuje službu uvedenú v prílohe č. 1 k zákonu o používaní elektronickej registračnej pokladnice alebo predáva tovar, na ktorý zo zákona platí výnimka.
  
Otázka č. 68
Čo musí výrobca, dovozca alebo distribútor oznamovať colnému úradu?

Výrobca, dovozca alebo distribútor elektronickej registračnej pokladnice musí oznámiť Colnému úradu Bratislava aktualizáciu vstavaného registračného programu alebo vlastného registračného programu s označením ich verzie.
Zároveň výrobca, dovozca alebo distribútor v oznámení uvedie:
- dátum aktualizácie vstavaného registračného programu alebo vlastného registračného programu spolu s nezameniteľným označením verzie týchto programov, 
- zoznam servisných organizácií, ktorým bola aktualizácia oznámená a sprístupnená  s uvedením dátumu jej oznámenia a sprístupnenia, 
- spôsob ako zistiť verziu vstavaného registračného programu alebo vlastného registračného programu na type a modeli elektronickej registračnej pokladnice,
- popis zmien oproti poslednej certifikovanej verzii elektronickej registračnej pokladnice, ktorý popisuje vzťah k základným fiskálnym požiadavkám na elektronickú registračnú pokladnicu, vrátane čestného vyhlásenia zodpovednej osoby o pravdivosti popisovaných zmien.

Otázka č. 69
Majú servisné organizácie od 1. januára 2018 nové povinnosti?

Od 1. januára 2018 dochádza k týmto zmenám:
-	plomby sa objednávajú písomne u finančného riaditeľstva (nie na daňovom úrade), 
-	zúčtovanie odberu a použitia prevzatých plomb sa vykonáva na colnom úrade (nie na daňovom úrade),
-	zúčtovanie odberu a použitia prevzatých plomb sa vykonáva dvakrát za rok, a to  do 31. júla príslušného kalendárneho roka a do 31. januára nasledujúceho kalendárneho roka,
-	ak servisná organizácia prestala vykonávať servis, zúčtovanie odberu a použitia prevzatých plomb sa vykoná do 30 dní od nadobudnutia právoplatnosti rozhodnutia o vyčiarknutí servisnej organizácie z registra,
-	v rámci zúčtovania odberu a použitia prevzatých plomb servisná organizácia odovzdá  colnému úradu poškodené plomby alebo z  iného dôvodu nepoužiteľné plomby okrem plomb nenávratne zničených pri označovaní elektronickej registračnej pokladnice a poškodených plomb,
-	zúčtovanie odberu a použitia prevzatých plomb servisná organizácia predkladá na dátovom médiu,
-	servisná organizácia vykoná pri každej oprave a povinnej údržbe elektronickej registračnej pokladnice aktualizáciu vstavaného registračného programu alebo vlastného registračného programu na najnovšiu verziu, ktorá je pre daný typ a model elektronickej registračnej pokladnice dostupná a zapíše dátum aktualizácie do knihy elektronickej registračnej pokladnice a záznam potvrdí odtlačkom pečiatky, ak ju servisná organizácia má vyhotovenú a podpisom fyzickej osoby, ktorá záznam vykonala s uvedením jej mena a priezviska,
-	servisná organizácia oznámi bez zbytočného odkladu colnému úradu (nie na daňovom úrade) stratu plomby, pričom v oznámení uvedie číslo série a poradové číslo plomby a dátum jej straty,
-	servisná organizácia oznámi podnikateľovi zmeny identifikačných údajov servisnej organizácie do 15 dní odo dňa, kedy zmeny nastali,
-	servisná organizácia bude zapísaná do registra servisných organizácií len, ak nebola v predchádzajúcich piatich kalendárnych rokoch právoplatne vyčiarknutá z registra servisných organizácií,
-	servisná organizácia bude vyčiarknutá z registra, ak  nevykoná zúčtovanie odberu a použitia prevzatých plomb podľa § 16 ani v lehote do 15 dní odo dňa nadobudnutia právoplatnosti rozhodnutia o pokute uloženej za nevykonanie zúčtovania,
-	pri výmene fiskálnej pamäte a pri ukončení prevádzky elektronickej registračnej pokladnice servisná organizácia zapíše do knihy pokladnice kumulovaný obrat evidovaný v elektronickej registračnej pokladnici v čase výmeny fiskálnej pamäte alebo v čase kedy došlo k ukončeniu prevádzky.

Otázka č. 70
Kedy daňový úrad zruší DKP?

Daňový úrad zruší daňový kód elektronickej registračnej pokladnice 
-	pri ukončení prevádzky elektronickej registračnej pokladnice,
-	po výmaze podnikateľa z obchodného registra bez právneho nástupcu alebo po výmaze z iného obdobného registra bez právneho nástupcu, alebo ak je nástupcom Slovenská republika, alebo
-	z vlastného podnetu alebo z podnetu colného úradu, finančného riaditeľstva alebo Kriminálneho úradu finančnej správy, ak je takéto konanie daňového úradu nevyhnutné na zabezpečenie účelu tohto zákona.

Pri úmrtí podnikateľa a pri zániku podnikateľa, ktorý bol zrušený bez likvidácie, je dedič alebo právny nástupca povinný ukončiť prevádzku elektronickej registračnej pokladnice  najneskôr v lehote podľa osobitného predpisu.

Otázka č. 71
Kedy daňový úrad ukončí používanie VRP?

Daňový úrad ukončí používanie virtuálnej registračnej pokladnice 
-	na písomné požiadanie podnikateľa,
-	po výmaze podnikateľa z obchodného registra bez právneho nástupcu alebo po výmaze z iného obdobného registra bez právneho nástupcu, alebo ak je nástupcom Slovenská republika,
-	po oznámení podnikateľa, že došlo k strate, zneužitiu alebo k odcudzeniu prihlasovacích údajov, 
-	z vlastného podnetu alebo z podnetu colného úradu, finančného riaditeľstva alebo Kriminálneho úradu finančnej správy, ak je takéto konanie daňového úradu nevyhnutné na zabezpečenie účelu tohto zákona.

Pri úmrtí podnikateľa a pri zániku podnikateľa, ktorý bol zrušený bez likvidácie, je dedič alebo právny nástupca povinný ukončiť používanie virtuálnej registračnej pokladnice najneskôr v lehote podľa osobitného predpisu.

Daňový úrad umožní po ukončení používania virtuálnej registračnej pokladnice prístup k údajom vo virtuálnej registračnej pokladnici zaslaním nových prihlasovacích údajov podnikateľovi, dedičovi alebo právnemu nástupcovi.

Otázka č. 72
Aká pokuta sa uloží, ak podnikateľ nesprávne uvedie názov tovaru na pokladničnom doklade?

Za nesprávne uvedenie názvu tovaru alebo služby na pokladničnom doklade sa pokuta ukladá v sume od 20 € do 100 €, a to tak, že pri prvom nesprávnom označení, daňový úrad alebo colný úrad pokutu neuloží, ale podnikateľa na uvedenú skutočnosť upozorní a v prípade, že nedostatky nebudú odstránené až potom bude uložená pokuta. Ak po upozornení nedostatky nebudú odstránené a daňový úrad alebo colný úrad zistí porušenie, tak pri tomto zistení uloží pokutu od 20 € do 100 € a pri každom ďalšom porušení uloží pokutu od 40 € do 200 €. 

Otázka č. 73
Dokedy sa podnikateľovi za ten istý správny delikt bude ukladať pokuta v dvojnásobnej výške?

Zákon upravuje lehotu dvoch rokov, po uplynutí ktorej sa bude na podnikateľa z hľadiska ukladania sankcií hľadieť akoby u neho porušenia neboli zistené, t. j. lehota, po uplynutí ktorej nie je daňový úrad alebo colný úrad oprávnený uložiť pokutu ako pri opätovnom (tzn. pri druhom alebo každom ďalšom) zistení toho istého porušenia zákona.

V praxi to znamená, že pokuta za ten istý správny delikt sa nebude ukladať ako pri opätovnom porušení donekonečna, ale len, ak v čase zistenia toho istého správneho deliktu neuplynuli dva roky odo dňa nadobudnutia právoplatnosti rozhodnutia o uložení pokuty.  

Príklad:
-	v roku 2018 podnikateľ nepoužil pokladnicu, a preto mu bola uložená pokuta podľa § 16b ods. 1 písm. a) za správny delikt podľa § 16a písm. a) v sume 330 €,
-	v roku 2019 sa podnikateľ dopustil rovnakého správneho deliktu, a preto mu bola uložená pokuta podľa § 16b ods. 2 písm. a) za správny delikt podľa § 16a písm. a) v sume 660 € (rozhodnutie nadobudlo právoplatnosť 20. 05. 2019),
-	25. 09. 2021 sa podnikateľ dopustil rovnakého správneho deliktu, a vzhľadom na to, že od právoplatnosti rozhodnutia o uložení pokuty, t. j. od 20. 05. 2019 do 25. 09. 2021 uplynuli viac ako dva roky, bude mu uložená pokuta podľa § 16b ods. 1 písm. a) za správny delikt podľa § 16a písm. a) v sume 330 € a nie podľa § 16b ods. 2 písm. a) za správny delikt podľa § 16a písm. a) v sume 660 € .

Otázka č. 74
Ak je elektronická registračná pokladnica zabezpečená, vždy sa vykoná technická expertíza?

Pri zabezpečení colný úrad alebo daňový úrad požiada o technickú expertízu. Colný úrad Bratislava posúdi odôvodnenosť vykonania technickej expertízy. Ak je dôvod na jej vykonanie, tak ju vykoná a ak nie je dôvod, vráti pokladnicu a colný úrad alebo daňový úrad vydá rozhodnutie o zrušení rozhodnutia o zabezpečení.

Technická expertíza musí byť vykonaná najneskôr do jedného roka od právoplatnosti rozhodnutia o zabezpečení.

Výrobca, dovozca alebo distribútor musia pri technickej expertíze poskytnúť Colnému úradu Bratislava súčinnosť.

Otázka č. 75
Aký postup má uplatniť podnikateľ pri zabezpečení elektronickej registračnej pokladnice?

Počas zabezpečenia elektronickej registračnej pokladnice je podnikateľ povinný pri predaji tovaru alebo pri poskytovaní služby uplatňovať náhradnú evidenciu formou paragónov alebo používať inú elektronickú registračnú pokladnicu, ktorá bola uvedená do prevádzky v súlade so zákonom, alebo používať virtuálnu registračnú pokladnicu.

Podnikateľ, je povinný po zrušení rozhodnutia o zabezpečení elektronickej registračnej pokladnice zaevidovať údaje z vyhotovených paragónov do elektronickej registračnej pokladnice v lehote do 10 kalendárnych dní po uplynutí mesiaca, v ktorom bola prevádzka pokladnice obnovená a paragóny archivovať po dobu piatich rokov od konca kalendárneho roka, v ktorom boli vyhotovené. 

Podnikateľ, ktorému po zabezpečení elektronickej registračnej pokladnice táto prepadla, je povinný po nadobudnutí právoplatnosti rozhodnutia o prepadnutí elektronickej registračnej pokladnice kópie  paragónov len archivovať po dobu piatich rokov od konca kalendárneho roka, v ktorom boli vyhotovené. Ak bude podnikateľ  naďalej predávať tovar alebo poskytovať službu podľa prílohy č. 1, je povinný používať elektronickú registračnú pokladnicu alebo používať virtuálnu registračnú pokladnicu v súlade so zákonom.